Nuptiae factae sunt in Cana Gallileae. Ioan. 2.\nGaia: Zein ona ta zertako den ezkontza\nKristau-ezkonzak izandu ditu etsai gaiztoak, baña etsai hereje galduak. Ezkonz-etsaiak ziran Simon Mago, Manes gaiztoa, orien eskolar guziak eta orien gisako beste zenbait. Orien aoan kristau-ezkonza deabru galgarriaren lana da; ta lan, bere suzko infernura geiago eraman naiez ark egiña, zeren ezkonzez ezkonzik bage baño geiago datozen mundura, ta hereje oriek esaten dutenaz, geiago ta obe deabru gaiztoak nai duenerako ta infernua gizon ta andrez betetzeko.\nBaña gezurra da oriek dioten hau, dio S. Epifaniok; eta hau bera diote beste anitzen artean S. Geronimok eta S. Agustinek; bada Jangoikoak egiña da, diote, ezkonza, ta Jangoikoak egiña, zerua santuz ta onez betetzeko ta fededun onak aingeru gaiztoen kathaderak arzeko ta zeren ezkonzan gaiztatzen ta galzen diranak beren obenez ta kulpaz gaiztatzen ta galzen diran, ez ezkonzaren kulpaz.\nGeroztik ere Luterok eta onen gisako beste hereje gaiztoak esmatu ta iratsi diozkate ezkonzari ez diran anitz gauz, ta orien artean, ez dela betikoa kristau-ezkonza ta ezkonduak utz dezakela gogo gaiztoak ematen dion aldian bere bizikidea beste bat arzeko edo gogo berak ematen diona geroz egiteko. Gezurra ori ere, gezurra, ta gezur, len ekusi duguna bezain andia; bada ezkonz sakramentuz elkarganatzen ditu Jangoikoak ezkonzen diranak eta era orretan Jangoikoak elkarganatzen dituenak «Utz bitez geldirik», dio Jesus maitagarriak, «bietatik baten eriotzak berez ditzan arte guzian»: quod Deus conjunxit, homo non separet.\nHau da erromatarrak ere Kristo Jaunak sakramentu hau egin baño len beren ezkonzan egiten zutena; bada ezkonzen zen andreak eramaten zituen iru sueldo edo diru txiki bere senarraren itxera; ematen zion bata senar berari; etxeko sukaldean erretzen zuen bigarrena, ta sarzen zuen bestea senarraren dirutegi zorroan, ta orrekin betiko beretzen zituen senarra, etxea ta itxeko ondasun guzia. Al-ere erromatarren ezkonza ezkonz-usia zen kristau-ezkonzen aldean, bai ta munduko beste guzien ezkonzak ere; bada kristau-ezkonza da munduko ezkonz guzietan Jangoikoaren sakramentua, ta sakramentu, S. Pablok dionez, gorde andia: Sacaramentum hoc magnum est (Ephes. 5,32), ta erromatarren ta beste guzien ezkonzak lurreko tratuak ziran, sakramentuak ez.\nHereje-tzar ezkonz-etsaien ezpañak lotzeko guztiz egokia da egungo Ebanjelio santuak esaten diguna ta Kristo Jaunak bein egin zuen gauza. Ebanjelio santuak diona da Galileko Cana deritzan erri batean izandu zirala ezkonz bat eta ezkonz-ezteiak, an arkitu zela Jesusen Ama, bai ta Jesus bera ere berari zerraizkan Apostol zenbaitekin eta Jesusek aldi artan ezkonz onaren ta ezkondu bien alde ur utsa ardo on goxo egiñik utzi zuela.\nEzteiak bukatu baño len bukatu zen ezteitako ardoa. Ezteitarren ta bi ezkondu berrien alde hitz egin zion Jesusi beraren Ama maiteak, eskatuz zegiela egin zuen urrikarizko lan hau. Hau aditu ta maiaren inguruan zebilzanei esaten die Jesusek: «Bete zatzue urez onzi ustu oriek», eta bete zituzteneko esaten die: «Emai(o)zue ortik edatera maipuruan arkitzen den jaunari», ta ardo eder on egina arkitu zuten berak an bota zuten ura. «Orra», esaten du gero Ebanjelio santuak; «ur hau ardo egitea da Jesusek egin zuen lenbiziko milagroa». Egin zuen, ekusten dezun gisan, bere eskuz, bere Ama ta Apostol jaunak berekin zituela, ezkondu berrien ta orien beren ezkonzaren alde, ta gauz gaiztoren alde milagrorik ezin egin diteke. Beraz, berez gauz ona da kristau-ezkonza. Bestela etziran ezkonz-ezteian sartuko Apostol jaunak eta Jesusen Ama ta gutiago Jangoiko-gizon Jesus bera.\nGauz ona dela ezkonza lenagotik ere adirazia daduka Espiritu Santuak; bada esana daduka iru gauzek egiten diotela atsegin Jangoikoari ta orietatik bat dela ezkondu bik elkar ongi arzea: vir, et mulier sibi bene consentientes (Eccl. 25,1). Siñisten dugu guk hau ta orain ekusi behar duguna da senar-emazte biak atseginz hau Jangoikoari egiteko egin behar dutena, ta lenbiziko aldian senarrarena.\nBere emaztearekin bizitz on bat egin ta Jangoikoari atsegin egin nai dion senarrak ezkondu baño len asi behar du lan onetan; ta askunz ta aste hau da gaztedanik emaztegai on bat arkitzeko ongi bizitzea; bada Espiritu Santuak dion bezala, emaztegai onak mutillak egiten dituen gauz onen saria da: mulier bona... dabitur viro pro factis bonis. Zori oneko mutill ezkongaiza da bide onez bizikide on bat arkitzen duena; bada bizikide ta emazte ona, Jangoikoak onen senarra ta bien humeak zerurako daduzkatzielako siñu-senallea da, dio Eskrituraren klaratzalle andi batek: Palatius censet, bonam uxorem signum esse praedestinationis viri, ac filiorum (Cornel. hic.).\n«Baña begira», esaten dio Espiritu Santuak ezkondu behar duen mutillari, «begira; emazteki baten ondasuna ez da aurpegiko prinza ta edertasuna, ta ezkonzeko ez orri begiratu»: ne conspicias mulierem in specie (Eccl. 25,28), «ez eta aren apainketari ere»: averte faciem tuam a muliere compta (Eccli. 9,8); «begir egiozu», esaten dio azkenean, «zuri dagokizunaren birtuteari; bada emazteki Jangoikoaren beldurti birtutetsua da emazteki zure hondragarria ta zeruko bidean ongi lagunduko dizuna»: mulier timens Deum, ipsa laudabitur (Prov. 31,30). Hau da gauza, beste zenbaitek ere bai ta Enperadore Teofilok egiña.\nAita ill ta amak azi zuen kontuz bere seme Theofilo hau. Ezkonzeko adin onean ekusi ta bildu ziozkan Inperio guziko ezkongai Dam, ari zegozkanak, guzietatik ar zezan berak nai zuena. Oriek ark ekusi baño len adirazi zion amak plumaz ta paperez bakoitza zein zen izatez, edertasunez ta birtutez edo beste bideren batez. Perla zeritzan Enperadore beraren jauregiko sal eder batean zeuden horduko ezkongai guziak eta sartu zen Enperadorea guziak ekustera. Begiratu ta hitz egin zion bakoitzari. Guztiz ederrak ziran zenbait; agitz ederki apaindurik arkitzen ziran beste zenbait; eztizko hitzak zituzten beste zenbaitek eta azkenean ekusi zuen Teodora zeritzan bat. Hau arkitzen zen arrotasunik bage ta besteen aldean humilki jaunzia; gutitan jasotzen zituen lurretik begiak, eta jasotzen zituen, fite berriz ta laster lurrera begira uzteko. Hau zen guzien artean geiena zekiena ta gutienik hitz egin zuena; baña bere egoera kontuzkoan ta beste gauz guzietan agerzen zuen hau zela amak Enperadoreari adirazi ziona ta buru onean, birtute zerukoan ta animako bere gauz guzietan beste guziei gañez egiten ziena.\nHau ta beste guziak ekusi ta egondu zen zenbait denboraz Enperadorea zer egin etzekiela ta azkenean urbildu zen Teodoragana ta eman zion amak artako prestatu zion urrezko sagar perlaz edertu bat, esaten ziola: «Nere begiak bakarrik ezkondu behar balu, beste batekin ezkonduko lizake; baña ezkondu behar dute nere adimentuak eta animak ere, ta oiek, ederragoak utzi ta artzen zaituzte zu nere bizikidetako ta zuk izan behar dezula nere emazte ta nere Inperio guziko ondasun andien jabe adirazten dizu orain nik eman ta eskuan dezun sagar orrek». Hau ari esan ta beste guziei agur bat egin ta atera zen andik Enperadorea. Ezkondu zen gero Teodorarekin ta etzitzaion sekulan damutu arekin ezkonduaz, zeren Teodora izandu zen Constantinoplako Enperadorek izandu zuen emazterik oartuena, konsejaririk onena ta Teofilorekin beti bizikide onaren lanak ez ezik, ama maitariarenak ere egin zituena (Caus. Cort. s. p. 2). Nai badezu, bada, bizikide on bat, egizu ezkondu arte guzian Enperadore onek egiña; bizi zaitez ongi ta garbiro; egizkitzu zeren amaren esan onak eta billa zazu buru ona duen neskatxa ta birtutetsua.\nHau arkitu ta onekin egizu Teodorarekin Enperadore Teofilok egiña; egizkitzu bienak, dituzun ondasunak eta beste gauza; gizonarenak bezain esku onak dira oriek gordetzeko ta ongi erabilzeko andre birtutetsuarenak eta biak elkar ongi arzeko ez da hau bezain bide zuzenik; bada hau da gauzak meeki eragiteko ta bake on bat izateko biderik onen-onena ta, S. Agustinek dionaz, senar emazteen egiteko andia: ordinata imperandi et obediendi concordia.\n«Ezkonzan buru da senarra, ez dut ukatzen», dio S. Pablok, «baña Kristo Jauna Elizaren buru den bezala»: vir caput est mulieris, sicut Christus caput est Ecclesiae (Ephes. 5,23). Elizaren buru Kristo Jaunak ongi nai dio bere Elizari ta beti-beti maite du ark Eliz hau, ta hau bera da bere bizikidearekin senar onak egin beharra; bada «Gizonak!» esaten die S. Pablok oni ta orrelako beste guziei; «gizonak! maitatu zuek zeren andreak, bere Eliza Kristo Jaunak onesten ta maitatzen duen eran»: viri, diligite uxores vestras, sicut et Christus Ecclesiam (ibid. v. 25).\nKristo Jaunak ekusi zuen bere Eliz hau lenbizian guztiz aurra ta txikia; andik laster nekez, tormentuz ta martirioz erdi urratua, ta gero ta beti hereje gaiztoz ta geienen bekatuz ta gaiztakeriz agitz zikindu-loitua, ta al-ere ez dio bekaitzik agertu bein ere, ez eta ez dagokan hitz bat esan ere. Bere Eliz onekin egin du Kristo Jaunak agitz geiago ere; bada onetsi ta maitatu du beti-beti ta era berean maitatuko du emen bizi den arte guzian ta gero eternidadeko glorian. Eta orra senar onak bere bizikide emaztearekin egin behar duena: bera baño gutiagokoa izanagatik jaiotzez, adimentuz, dotez ta diruz aren andrea, begitan orrelakorik ari ez ematea; asaldaturik, aserreturik edo zaputz noizbait ark hau ekusiagatik, ez-ekusi egin ta bere gauzak poliki egitea; etxeko gauzen maneanzan, jan-edanen prestanzan, humeen ta ganadu guzien moldanzan ta gañerako bere egiteko guzietan labur ta eskas andre beraren eskuak ekusiagatik, hitzik ez ateratzea ta mindu bage gelditzea. Hau da Kristo Jaunak bere Elizari egiten dionarekin adirazten diona ta bere Apostol S. Pabloren ezpañez esaten duena, oni esan-erazten dionean: «Gizonak, ez mindu zeren buruak, ez eta zeren andreak ere»: viri, nolite esse amari ad illas (Colos. 3,19).\nEz, bada, zuk orri naigaberik eman berandu itxera etorriz, etxean etxerako ta zere humeenzat behar dezuna bestetan galduz, ez eta bekaitzez, begiratze zorrotzez, hitz mingarriz, mututuz edo beste bideren batez ere; bada senarrak onetsi behar du bere andrea bere gorputz zatia bezala, dio S. Pablok: viri debent diligere uxores suas, sicut corpora sua (Ephes. 5,25); ta batek bere gorputza onestea gaitzik oni ez egitea da ta egin behar dituen gauz guzietan indarrak emanez, argi egiñez ta dezaken alde guzietara ongi ta meki lagunzea. Hau bera senarrak emaztearekin egitea da ark hau onetsi ta Jangoikoak nai duen gisan biak bat egiñik bizitzeko bidea: erunt... duo in carne una (1 Cor. 6,16).\nBaña gizonak bakarrik egin behar ez du onetarako den guzia; lagundu behar dio emazteak ere bere lan onetan ta Jangoikoak nai duen gisan elkar ongi arzen ta elkar onesten, elkar arturik gero hume berak ongi azitzeko. S. Pablok senarrei bezain garbiro emazteei ere erakusten die beren lan onetarako jakin behar dutena, esaten diela: «Andreak beude prest senarrak nai dutena, Jangoikoak nai duen gauza bezala, ongi egiteko»: mulieres viris subditae sint, sicut Domino (Ephes. 5,22).\n«Senarrak nai duena ongi egiteko andrea prest egotea andreari berez ere dagokan egitekoa da, dio Abulense deritzan Interprete andiak (in c. 13, Gen. c. 7,55); zeren gizona andrea baño geiagokoa den ta geiagokoa buruz, eskuz ta beste anitz aldetara ere, ta orregatik den andrearen jauna ta burua, S. Pablok dion ta ekusi dugun bezala: caput mulieris vir (1 Cor. 11, v. 3), ta jaunak nai duena egin behar du jaunaren eskukoak. Bai ta zeren andrea gizonari dagokan gauza den ere; bada andrea, Eskritura Santak dion bezala, gizonaren kostill ta saiets-ezur batez egiña da: os ex osibus, et caro de carne mea (Gen. 12,23); ta gizonaren gauzezko gauza gizonak nai duenerako da, beraren sagardiko sagarra berak nai duenarenzat den bezala. Eta orra (...) andrea gizonak nai duena egiteko prest egotea andreari berez dagokan egitekoa den. Bai ta bere obenez dagokana ere.\nZergatik, uste dezu? Hitz berak dionagatik edo egin zuen bere bekatu ta lan gaiztoagatik; bada Evari deabru galduak arrotu zion burua Paradisuan esan zionarekin, esan zion aldian: «Jangoikoaren erakoak izain zarate, berak debekatu dizuten arboletik jan-ezkero»; ta izanen zelakoan jan zuen berak eta jan-erazi zion bere senarrari ta gelditu ziran biak Jangoikoaren erakoak ez, baizik deabru galgarriaren gis gaiztokoak eta bekatuz belztu-itsusiak eta sekulako su-gai egiñak. Egin ta eragin zuen bekatuagatik, bada, bigarren aldian gelditu zen andrea senar-pekoa ta leneko gisan senar jaun-pekoa ez, baizik senar nagusi-pekoa, Interprete berak dionaz; ta Eskritura Santak adirazten duen gauza da Interprete onek diona; bada bere lan errebes gaizto hau egin ondoan, esan zion, dio Eskritura Santak, Jangoikoak Evari: «Gizonaren eskupekoa zara gaurgero ta eragiñen dizu nai duena»: sub potestate viri eris, et ipse dominabitur tui.\nBaña berez ta bere bekatuagatik egin behar duena gogoz ta bihotzez bere senarrarekin egiten badu, agitz lagunduko dio andreak oni bake onean ta behar den eran beren gauzak egiten; orregatik egin behar du emazteak senarrak nai duena, onek esaten dion guzian, «dagiela hau, utz dezala hura, joan dedilla onara edo ara, datorrela onelako edo alako hordurako, dagola geldirik, dabillela, apain dezala hau edo hura» ta era bereko beste gauzaren bat, baldin bekaturik bage egin ditezken gauzak badira ark esaten diozkanak; eta sinis beza hau dela berak nai duena azkenean egiteko bidea, gizon zar batek bein ezkongai bati esan zion bezala.\nEzkonzeko zegon bein buru onezko neskatx bat eta bizitz on bat bere ezkonzan egin naiez ta artako bidea ikastera joan zen zar bat gana ta galdetu zion: «Jauna, ta zer da ezkonzan ongi bizitzeko dagikedana?». «Senarra zere eskuratzea», eranzun zion zarrak. «Baña nola, jauna?», esan zion gazteak. Eta zarrak: «Senarrak nai duena gau ta egun ta beti egiten dezula; hau da orretarako bidea»: Si vis imperare viro, pareas; bona enim mulier parendo viro imperat. Ala ekusi dute hau egin duten emazte onak eta besteen artean Franziko Erregin Clotildek.\nBorgoñako Prinzipe baten alaba zen Clotilde hau. Beraren ait-amak ill ta azi zuen agitz ongi, hereje arriano bazen ere, osaba batek. Etzion osabak uzten etxetik ateratzen ta milagroz ekusten zuen batek ere. Al-ere izandu zuen onen berria Franziko Errege Clodoveok eta bidaldu zuen ekustera ta aren berriak arzera Aureliano zeritzan bere jauregitar prestu bat. Ara joan ta denbor andian ezin ekusiz Clotilde enoiatu zen Aureliano; ain gordea zedukan beraren osabak; baña hura ekusi bage bere erregegana itzulzeko asmotan arkitzen zen berean, aditu zuen alako egunez aterako zela Elizara ta bidenabar eginen ziela limosna arganatzen ziran guziei. Alderagotik hura ekusi naiez, egun artan artu zituen Aurelianok eskean zebilzanen tresnatzar batzuek. Era artan sartu zen Clotilderen itxe atarian arkitzen ziran errumesen artean ta artu zuen Clotilderen eskutik limosna. Hau arzean muñ egin ta apatu zion eskuan Aurelianok Clotilderi. Artara ohartu ta bildu zuen bereala Clotildek eskua ta begiratu zion nor ote zen jakin naizik eta ezagutu zuen tresnak zirudiena baño geiagoko gizona zela limos-artzallea. Galdetu ziozkan anitz gauza ta bidenabar ikasi zuen Aurelianok nai zuena. Joan zen andik ostatura ta ostatutik Clodobeoren kortera ta eman ziozkan Clodoveori ark uste baño ere Clotilderen berri agitz obeak.\nClodoveok eskatu zuen Clotilde ta artu zuen bere andretako. Atera zen aren bidera Soisons deritzan erri bateraño ta hura ekusi zueneko, jaitsi zen Clotilde, belaunikatu zen aren oñetan ta buruz lurra ukitzen zuela, esan zion Erregeri an zetorrela aren serbitzari-eskupeko izatera. Eta izandu ere zen beti-beti bere bizi guzian ta nai zuena egin zezala bere gelara Erregek gaztigatu zion batez, eranzun zion etzuela ark Erregeren naikunza bai ta beste naikunzik. Eta esan oi zuen Clodoveo Erregek: «Nere andre Erregiñak adimentu ta oroitzapen ederrak ditu, baña ez du naikunzik eta borondaterik».\nEzkondu ta laster atera zen Errege ger gaitz-perillezko batera. Artako gauzak ark prestatu artean, egiten zituen Clotildek aren alde otoitz bero luzeak eta egiten zituen Erregeren atseginz andiarekin, ta esan zuen bein: «Erregiña pelean hari da nere etsai guziekin ta garaitzen baditut, egiñen dut ari atsegin eginen dion gauz bat». Garaitu zituen milagroz bezala. Itxerakoan atera zitzaion bidera Clotilde S. Remigio Arzobispo Jaunarekin ta argana zen bezain laster, esan zion Erregek: «Clotilde, zere otoitz onekin garaitu dituzu nere etsaiak eta ni ere garaitu nazu zere ibiller polit humillarekin. Zuk nai zenuen ni kristau egitea ta hau bera da orain nik ere nai dudana». Bataitu zen alik lenena ta ibilli zen gero, nola beti ta nondik egiñen zion atsegin Erregin Clotilderi. Orra senar-emazte biak bat eginik bizitzeko ta Jangoikoari atsegin egiteko egin behar dutena: elkarri beti atsegin egitea, gogoaren bortxa noizbait eginen badute ere. Jainkoak diela artako behar den grazi-lagunza. Bai arren, bai.


Bosgarren egunez Aroztegiako lanak gelditzeko kanpaldia egin dute | Euskal Herria | Naiz\n2021 API. 20 - 15:41h\nAzken eguneraketa: 2021 API. 20 - 20:55h\nBosgarren egunez Aroztegiako lanak gelditzeko kanpaldia egin dute\nAroztegian egiten ari diren lanak gelditzeko asmoarekin bosgarren egunez kanpaldia egiten ari dira Baztango gazteak. Gazte Asanbladak jakitera eman duenez, gaur ere Guardia Zibila agertu da, baina protestak aurrera darrai.\nAstelehenean Aroztegian egindako kanpaldiaren irudia. (BAZTANGO GAZTE ASANBLADA)\nAroztegian konplexu turistiko bat eraikitzeko lanak gelditzeko kanpaldiak bosgarren eguna bete du Baztanen. Aurreko egunotan bezala, gazte talde bat Lekaroz inguruko eremu honetara joan da eta bertan jarri dira lanak oztopatzeko. Gaurkoan ere Guardia Zibila agertu da Aroztegian baina ez dute akanpadarekin amaitzerik lortu. Makinak arratsaldeko lehen orduetan bertatik joan dira, baina Guardia Zibilaren agenteak han gelditu dira.\n🔴 Geroz eta jende gehiago dator babesa ematera.#AroztegiaGelditukoDugu pic.twitter.com/XZ4Nqzs43M\n— Baztango Gazte Asanblada (@BaztangoGazteAs) April 20, 2021\n«Ehundaka urteko haritzak botatzen ari dira (bi aldiz pentsatu gabe gainera); hondeamakinekin erreka birritan gurutzatzen eta suntsitzen ari dira metro gutxitan; zuhaitzak moztu eta hor berean uzten. Jaten ematen diguten nekazal lurrak zementuz bete nahi dituzte. Nafarroako Gobernuan aldaketa klimatikoaren aitzinean euren ‘konpromisoa’ adierazten duten edo ingurugiroaren defentsan ateratzen diren alderdi horiek berak ari dira proiektu hau ahalbidetzen. Onartezina da ingurugiroa babesten dutela erraten duten alderdi politikoek erakutsi duten jarrera. Batzuk proiektua zuzenki bultzatu eta babesten dute eta bertzeak konplize isilak dira. Horrela defendatzen dute lurra?», adierazi dute komunikabideei igorritako ohar batean.\n«Landa-eremua sustatzeko planak, jasangarritasuna... gizartearen larritasunei erantzun nahian zenbait alderdik haien buruari ekologismoaren txapa berdea janzten diote. Haiek sustatutako politikek, ordea, kontrakoa adierazten dute. Hipokresia eta herritarroi gezurra errateko kupida falta. Alderdi horien artean Geroa Bai dago, duela gutxi Geroa Sozialberdea izenez haien burua ezagutzera eman duen alderdia. Geroa sozialberde hori lortzeko bidea al da nekazariei lurrak lapurtzea, nekazaritzarako erabili daitezkeen lurrak golf zelaiak eta urbanizazioak egitera bideratzea edo landa-eremu bizi eta osasuntsu bat bultzatu ordez, turistaz bete eta Nafarroan Bernidorm bat sortzea? Argi dago ezetz. Hemendik eskakizun bat dohakio Geroa Bai alderdiari: Sozialberde abizen hori kendu dezazue zuen izenetik, lotsaren izenean. Hobe duzue zuen buruari Geroa Inposatzailea edo Geroa Suntsitzailea abizenarekin aurkeztu», gaineratu dute.\nAroztak kolektiboak adierazi duenez, Poliziaren presentzia «geroz eta handiagoa da, baina bagoaz aitzin. Bertze behin herritarrak elkartu eta Aroztegiko proiektu urbanistikoa babesten duten horiei erran diegu ezetz: hau gure lurra dela, eta haiek zaintzen ez badute, guk egingo dugula».


Iñigo Urkullu: «Guztien arteko akordioaren legegintzaldia izango da ondorengo lau urteetakoa» | Euskal Herria | Naiz\n«Akordio» hitza azpimarratu du behin eta berriro Iñigo Urkullu EAJko lehendakarigaiak bere inbestidura saioan eta, horrez gain, Gasteizko Legebiltzarra izendatu du bake bidean hitz egiteko eta akordioak lortzeko «gune bakar» bezala. Lehendakari suertatzen bada, ekonomiaren sustapena, bake eta elkarbizitzaren aldeko lana eta estatus politiko berri baten aldeko jarduna izango ditu oinarri bere Gobernuak.\nAimar ETXEBERRIA|GASTEIZ|2012/12/12 11:40 Eguneratua:\nIñigo Urkullu EAJko lehendakarigaia, Legebiltzarrean eman duen diskurtsoan. (Juanan RUIZ/ARGAZKI PRESS)\nHerritarrak izango ditu oinarri Iñigo Urkulluren Gobernuak lehendakari suertatzen bada, hala adierazi du EAJko lehendakarigaiak Gasteizko Parlamentuan egin den inbestidura ekitaldiko lehen saioan. Bide horretan «akordio» hitza erabili du behin eta berriro, «guztien arteko akordioa», eta ondorengo legegintzaldiak ezaugarri nagusi hori izango duela azaldu du.\nIraganean legebiltzarkide izan direnak izan ditu gogoan hitzaldiaren hasieran eta Legebiltzarrean «garai berri bat» irekitzen dela aldarrikatu du, «mehatxurik gabekoa eta ideia guztiak barnebiltzen dituena».\nGasteizko Legebiltzarra da Urkulluren esanetan eztabaida gune nagusi, «ez dago arrazoirik eztabaidari ezetz esateko», azaldu du. Etorkizuneko erronkei aurre egiteko bide bakarra «ezberdinen artekoa eztabaida» dela aldarrikatu du, eta bera horretarako «irekita» dagoela azaldu.\nHiru zatitan banatu du bere hitzaldia: suspertze ekonomikoa, bakea eta elkarbizitza eta estatus politiko berri baten aldeko aldarria.\nEkonomiaren arloan suspertze ekonomikoaren aldeko lanean zentratuko dela azaldu du, «enpresei lagunduz enplegua sortuz». Egoeraren «larritasuna» aipatu du, Estatu espainiarrari eta Europari begira. Hala ere, «aukera berriak» sortu direla uste du.\nKrisi egoera finantza sistemari leporatu dio eta aurerra begira balizko bere Gobernuak izango duen panorama ez dela erraza izango aipatu du, «krisi luze, larri eta sakona baita honakoa». Egoera horrelakoa izanik ere, hiritarren «eskariari eta beharrizanei» erantzuten ahaleginduko dela agindu du.\nAtzeraldi ekonomikotik irteteko eta langabeziari aurre egiteko neurriak agindu ditu Urkulluk eta Lakuako Gobernuaren egoera jakin bezain laster, eta 2013ko aurrekontuen bidea argitu bezain laster, proposamen zehatzak egingo dituela ziurtatu du. Gainontzeko alderdiei aurrekontuak babesteko eskatu die.\nAlderdi ekonomikoan, hala ere, egin du proposamen zehatz bat; Administrazio Publikoa %20an murriztuko duela esan du. Bere Gobernua oraingoa baino murritzagoa izango dela aurreratu du eta murrizketa plan hori Administrazio Publiko osora zabaltzea porposatu du, «betiere herritarrekin konpartituz».\nKrisiari aurre egiteko «gaitasuna» dutela esan du, «sare landu bat» dutela. Historikoki krisi bakoitzaren aurrean «hortzak estutu» eta aurrera jo izan dela aipatu du eta, oraingoan ere, hala izango dela agindu du.\nProposamen zehatzak aztertuz, merkataritza ertain eta txikiaren alde egiteko borondatea azaldu, industrian ahalegin berezia egingo duela argitu du eta gazteentzako lana sor dadin jardungo duela agindu du.\nEAJren lehendakarigaiak berrikuntzan eta lehiakortasunean oinarrituko den jardun bat aldarrikatu du eta ‘Basque Country’ leloa nazioartean zehar zabaltzeko ahalegina egingo dutela azaldu du. Zerbitzu sozialak ere izan ditu hizpide eta laguntza sozialak handitu, zerbitzu publikoak bermatu, hauen arteko harremanak koordinatu eta, etxebizitzaren arloan, alokairu soziala aldarrikatu du.\nHezkuntza arloan Madrildik ezartzen duten «banaketa» gaitzetsi du eta autogobernuaren bidean sakontzea eskatu du. Eleaniztasuna eta hezkuntza digitala izango dira Urkulluren balizko gobernuaren ardatzak eta euskararen normalizazioan lan egingo duela azaldu du.\nBakea eta elkarbizitzaren bidean aukera «bakar eta historiko» baten aurrean gaudela azaldu du Iñigo Urkulluk eta, arlo honetan ere, «ezberdinen arteko akordioak» aldarrikatu ditu. «Azken urte honetan asko irabazi dugu eta batere ez dugu galdu», aipatu du.\n«Gizarteak ez luke onartuko aukera berri hau galtzea», esan du eta Legebiltzarreko talde guztiei egin die elkarlanerako deia. Afera honetaz hitz egiteko gune bakarra Gasteizko Legebiltzarra dela esan du, kanpo agenteak eztabaidatik at utzi nahiko balitu bezala.\nGatazkaren biktimak ere izan ditu gogoan eta hauek ordainik jaso gabe ezin direla gelditu aldarrikatu du. Oroimena da Urkulluren ustez bakea eraikitzeko oinarria.\nIraganaren balorazio kritiko bat egiteko eskatu du eta egindako mina aitortzeko eskatu die aldeei.\nEstatus politiko berri baten proposamena ere egin du Urkulluk, «autonomia estatutua eta Europa aldatu egin direlako», baina ez du zehaztu EAJren proposamena zein den. Garaiak aldatu egin direla-eta, horretan oinarrituko da estatus politiko berriaren proposamena.\nEuropak aniztasunaren bidean aurrera egin duela esan du eta «gu hor kokatzen gara» gaineratu du. Mugaz gaindiko elkarlana aldarrikatu du.\nEuroeskualdearen ideia ere aldarrikatu du, bai alor politikoan bai ekonomikoan ere.\nErabakitze eskubidearen aldeko jarrera duela esan du baina Urkulluren aburuz Gasteizko Legebiltzarraren akordio batek soilik egin dezake eraginkor tresna hori.\nAzkenik, lehendakari hautatzen badute legegintzaldiari «ausardiaz» ekingo diola esan du.


Hilekoaren zikloa hobeto ezagutzeko tailerra antolatu dute Zestoan | danbolin\nHilekoaren zikloa hobeto ezagutzeko tailerra antolatu dute Zestoan\nBargaztak talde feministak, Zestoako Udalak eta Arremanitzek antoaltu dute tailerra. Parte hartzeko aurrez izena eman beharko da.\nHilekoaren zikloa hobeto ezagutzeko tailer praktikoa antolatu dute Bargaztak talde feministak, Zestoako Udalak eta Arremanitzek elkarlanean. Bargaztakeko kideek azaldu dute hilerokoa “zikintasunarekin” eta “lotsaren sinesmenengatik” baldintzatuta dagoela. Hori dela eta, zikloa “hobeto ezagutu” eta hilerokoa “sufrimendutik askatzeko” gakoak bilatuko dituzte ikastaroan.\nTailerra hiru egunetan banatuko da: maiatzaren 22 eta 29an eta ekainaren 12an izango dira saioak, goizeko 10:00etatik 12:00etara, Alonderoko kultur aretoan. Parte hartu nahi dutenek aurrez izena eman beharko dute zestoakobargaztak@gmail.com helbidera mezu bat bidalita.\n[ARGAZKIAK] Urola ibaia garbitu dute gaur goizean Zestoako ikastetxeko hirugarren zikloko ikasleek\nEuskara foroak hirugarren saioa egingo du asteazken arratsaldean\nIa 200 haur eta gaztetxok hartuko dute parte aurtengo udalekuetan\nHerriko bederatzi odol emaile omendu dituzte asteburuan\nPrevious Article [JARDUNIAN] Martin Azpillaga\nNext Article Udaberriko I. Argazki Rallya antolatu dute Arroabean\nZein hizkuntzatan irakurtzen duzu errazago?\nEskola txikien festako testigua pasatzeko ekitaldia\nFormakuntza saioa: Nomina baten kontzeptuak\n16 ekaina @ 6:00 pm\n18 ekaina @ 6:30 pm\nDantza emanaldia: Itxaropena\n18 ekaina @ 7:00 pm\n[ERREPORTAJEA] Baratzea loreontzian\nPositibo bakarra zenbatu dute aste honetan Zestoan\nOsinbeltz txukundu eta Udalaren esku uzteko akordioa sinatu dute Udalak eta Cantera de Zestoa S.A. enpresak\n[ZUZENKETA] Bidezarreko aparkalekuen harira\n[KALE] Bidezarra kalean aparkamenduak lekuz aldatu dituzte


Piramide baten historia | Berria.eus\nIritzia Piramide baten historia\nPiramide baten historia\n2016-02-07 / Pako Aristi - Idazlea\nBi hizkuntza dauden lekuan beti injustizia baten aurrean gaude, konkista, jazarpena eta inposizioa biltzen dituen historiaren aurrean, ez baitago berez bi hizkuntza zeuzkan herririk; bi herri ezberdin izango lirateke, hartara. Bi hizkuntza egotea herri batean tragedia baten adierazle da, printzipioz. Gerra linguistiko baten hasiera, menderatuen hizkuntza desagertzea bilatzen duena. Foucaultek ongi dioen bezala, «nazio batek beste bat konkistatu eta okupatzen duenean, hori ez da inoiz amaitzen». Hizkuntza gutxitua ahultzeko presioa ere ez, homologazio demokratikoaren xerka gerrari berniz polit bat emango bazaio ere, hautuaren askatasuna, hizkuntzen arteko bizikidetza eta gisako eufemismo moñoñoak erabiliz. Espainolari ez zaio, inoiz, salaketa bat jarri Euskal Herriko epaitegietan; euskararen historia tamalgarria ezagutzen dugu. Gaur egun ere, epaitegietan helegite gehiago dago euskararen aurka, euskaraz idatzitako nobelak baino.\nMende askotan euskaldunekiko begirune izpirik gabe erabili eta ezarri den hizkuntza politika errepresiboaren ondorioz euskara piramide sozialaren barreneraino azpiratua eta marjinatua izan da. Konparatiba horretan, Carlos Urquijo Espainiako suntsitzaileak eragindako mina ez da %0,002koa baino. Nafarroako Euskal Erresuman hegemonikoa eta monolitikoa zen hizkuntza populazioaren %11ko hiztunen kopururaino endekatua izan da, makurtua, baztertua. Eta nola hizkuntzen ekosistema ez den aseptikoa, ez da disneyland idiliko bat, harrapakin basatien oihana baizik, non espazioaren borroka krudela gertatzen den, erderak mintzo dituen %89 hori gure gainean daukagu, presio egiten piramidean gora egin ez dezagun. %89 horrek debekatzen baitigu guri, de facto, euskara mintzatzea, haietakoren bat gure artean sartzen denero, haietakoren bat mostradore atzean aurkitzen dugunero.\nIzan ere, piramidea ez dago hutsik, hori da arazoa. Piramidean espainola dago, eta frantsesa; piramidean espainolak daude, eta frantsesak; piramidean Espainiako estatua dago, eta Frantziakoa; piramidean komunikabide espainolak daude, eta frantsesak, saldoka, zientoka. Botila ez erdi-bete, ez erdi-hutsik, leporaino dago betea, eta hektolitro askoren azpian gaude gu, aho-kolpe bortitzez airea hartu nahian, baina baita ere amore emateko geure burua konbentzitzen ezarian-ezarian.\nHorregatik uste dut euskalgintzak, instituzionalak batik bat, pertzepzio arazo larriak dituela, edo bista klarua baldin badauka iruzur egiten ari zaigula. Eta larria dela diodanean ez da, soilik, alor etikora mugaturik, baizik eta euskalgintza herrikoia, kontzientziatua eta soldata urrikoa ere kutsatu egiten duelako etsairik gabeko bere errelatoarekin.\nHomologatzen saiatzen direneko gezur bat, kalte handia dakarrena, honakoa da: espainola ere hemengo hizkuntza dela, gurea. Hori onartzearen ondorioa jakina baita: hemengoa bada, ez da egon inposiziorik, ez gatazkarik, eta euskararen gutxitze prozesua berez etorri da, hizkuntzaren erruz, hiztunen utzikeriaz. Etimologiak, ordea, ez du inor engainatzen: gaztelania Gaztelako hizkuntza da; euskara Euskal Herrikoa, linguae navarrorum ospetsua. Eta historia jakingo bagenu, erabiliko bagenu, a zer mesedea egingo geniokeen gure gogoari!\nMenendez Pidal historiagile espainiar integristak ere onartu behar izan zuena Antso III.na Nagusiari (1005-1035) buruz ari denean: «Quiso unificar un gran reino navarro, predominantemente vascón por su lengua». Aurrerago ere azpimarratzen du berriro, «que era homogeneamente vascón por su lengua». Duela mila urte euskara hutsa mintzatzen zen gurean. XIII. mendeko Ximenez de Rada historialariak ere baieztatzen du euskararen erabilera: «También en la Navarra, que comúnmente decimos bascongada, la cual es su natural y materna lengua». Ama hizkuntza da euskara euskaldun guztientzat, naturala, homogeneoa. Hegemonikoa. Konkista ondoren hasiko da murrizten, poliki-poliki. Estornes Lasak aurkitutako dokumentu batek dioenez, 1587an Nafarroa Garaian ziren 451 herritan euskara mintzatzen zen osoki, 58tan baino ez gaztelera, eta hauetako gehienak elebidunak ziren.\nXVI. mendean Gipuzkoako batzarkideek kexua agertuko dute, erabat euskalduna den lurraldean gaztelera idaztea, irakurtzea eta hitz egitea exijitzen zaielako. 1813an Donostia erre zutenean, donostiarren %96a mintzo zen euskaraz, %90a elebakarra zen. Nafarroan, ordurako, ordezkatze kanpainak fruituak emanak zituen, eta %20a baino ez zen mintzo euskaraz. Iparraldean %65, eta gaur, kanpaina berdinaren ondorioz, %10. 500 urte behar izan ditu elitearen hizkuntza arrotzak, politika eta boterearen hizkuntzak herritarrengana iristeko, goitik behera piramide osoa okupatuz, ez modu askean, herritarrak hartara behartuz baizik. Koertzioaren bidez ezarria nola izenda dezakegu gure hizkuntza?\nNoiz bilakatzen da hizkuntza arrotz bat bertako? Zein epetan? Nork erabakitzen du? Horretarako interes gehiena daukanak. Baina, batez ere, bertakoak hala onartzen dutenean, desegite ideologikoa burutu denean, herri gisako kontzientzia eta osotasuna desagertu direnean, edo ia-ia; klase politikoak mezu horri ateak ireki dizkionean eta ideia zirkulatzen hasi denean.\nBere ekimenak etsairik gabeko diskurtso batean oinarritzea akats larria da euskalgintzarentzat. Ikusezin bilakatzen dira, baina hor daude, haien erosotasuna apur bat ukituz gero gainera jalkitzen zaizkizu. Gure aurka legislatzen duten bi estaturen mende gaude, haien hizkuntzen galerarik txikiena ere onartuko ez dutenak.\nAdierazgarria zen Xabier Aizpurua euskara teknikariak zioena elkarrizketa batean: «Herri euskaldunetako ikasleak ez badira gai esateko euskara hizkuntza gutxitua dela, zerbait gaizki doa». Gero proposatzen zuen, beste gauzen artean, kirol elkarteek kontzientzia hartzea, dena euskaraz egitea: bozgorailuetatik euskara, entrenatzaile guztiak euskaldun izatea, oharrak euskaraz banatzea… Baina hori guztia nola lortu horretarako botererik gabe?\nBoterea, gai sakona, funtsezkoa, ezinbestekoa menderatuontzat, hurrengo artikuluan landuko dudana.\n853; 761; 878; 823...


Kutxa urdina - Alex Uriarte - bizkaie.biz\nAlex Uriarte\t2019-12-09 19:05\nBariku gauen zale bihurtzen hasia egoan aspaldidanik, zapatuen parranda-protokolotasunetik urrun egoan naturaltasuna zerielako.\nBaina orduko ha, ostera, bariku desbardina zan beretzat: ohiko taberna-zuloez, ohiko jenteaz eta ohiko doinuez gan, zinemaz maite nahiz miresten zituan lagun bigaz geratua egoan eta horrek —berak arrakasta barik estaltzen saiatuagaitik— zepzelako irribarre-keinu konplize bat eragiten eutson bisaian. Garairik onenak izan ez arren, bere burua unerik eztienean igarri ez arren, eguna tristura-pildoren pentsuan igaro arren, zelan edo halan, benetan berezi sentiduten zan aspaldian ikusi bako adiskideen artean: balorauta, galant, maite, irribartsu.\nHasikera-hasikeratik, zer dala-ta ez ekian, baina azaltzen gatxa zan sentipen epel bat igarten eban hiru lagunen arteko giroan; izan eitekean bata ez ebala sarri ikusten eta bestea, aldiz, sei hilabete luzerako Belgikara alde egiteko puntuan egoala. Hori, edo oraindino ez ekiela alkar behar ebela. Auskalo. Ez ekian, ez, gau ha geltoki baten, trenera igoteko lehen koskearen aurrean egiten dan agurraren parekoa zala. Edo bai. Beharbada, bai. Horregaitik ikusten zituan burdinbideak, landa orlegietan eta baso zarratuetan barrena, iparraldera bidean.\nZoriontsu egiten eban gauza oro alkarbanatu eban lagunakaz: hasarrerik tuntunenak, irribarrerik samurrenak, mahai ganean ipinten dan jatekoa, ezpan artean soltetan dan berbea, belarrietatik bihotzera doazen doinuak, lerro artean galtzen diran aipuak edo aipu artean ostontzen diran isiluneak. Dardoatara olgetan egozala, maitasun berezi bezein kuttun batez gordetan eban kutxatilatxua atara eban bere poltsa zaharretik; kutxatik, barriz, erretako papela, txiskeroa eta gomazko bilgailu txiker bat. Ontzitxuaren barruan gotortua eukan hain aldaezinak nahiz igeskorrak ziran egoera hareetarako gordetan eban kosto-pilota gogorra. Zerbezek euren joan-etorria egin artean, hiru neba-arrebek mukuru marroikara ha erre eben, nork bere bildurrak aldamenekoari kontatuaz, eguzkiloraz josiriko soro zabalak imajinatuz, ilusinorik txikerrenei be sendo helduz, mamu oro kanporatuz; alkarri hainbeste behar eben arnasea emonaz, azken baten.\nGoizaldeko ordu txikietan, behin taberna haretatik beste batera aldairea egina eukiela, zeozertaz kargutu zan erregaia atara eban mutikoa: kutxatxua eta barruko danak partikeratik desagertu jakozan. Lastimea da, baina ez da hainbesterako, pentsauko leuke edonork. Baina bai. Larria zan. Arinagoko tabernara itzulirik, bilgailua ahazturik lagatako txokora jo eban zuzen-zuzenean, baina, ordurako, han ez egoan ezer. Adiskideengana bueltau eta isiltasunean zigarroari kalada luze bat emoten eutson artean, lagunek kutxatxu haren inportantziaz itaundu eutsien. Leku frankotara eroan izan dot, beste barik, erantzun lehenengoak.\nEta, egia esan, ez eutsen inongo iruzurrik esan: leku pilo batera egin eban bidaia kostoaren gomazko kutxa harek; lekuetara ez eze, egoeratara, bizipenetara eta emozinoatara be bai. Bapatean, azken urteatako jaka danak begien aurrera etorri jakozan, banan-banan. Ama elbarri itxi eban kotxe-istripua pasau zanean soinean eukana, Bartzeonan bunker zaharrez betetako muino haretan lagun bategaz negar baten eguzkia sartzen ikusi ebanean jantzirikoa, itsas labarraren tontorrean behera begira azken pausoa emoteko indar arraro ha sentidu eban istantekoa, hankak lehertu arte jantzan emoniko gaua akabubako hareetan garritik zintzilik eukinikoa… jaka guztien partikerez gomutau zan, danatan gomazko bilgailu urdin ha zeroalako. Orain, gomuta hareek ganoraz agurtu ezin izana sentiduten eban, liburuaren kapituluz aldatzeko ezintasun baten pare.\nUne baten, bere bi lagun maiteak bere bilgailuaren parekoak ziran idea ustel baina erreala etorri jakon gogora: beti hor daukazuzala jakitean, ez deutsegu, akaso, merezidu daben besteko kasurik egiten; behin joanak diranean, ostera, eurekaz daroez bizitako hotzikara, negar-anpulu, ilunabar eta barre-algara guztiak. Lagun biek berak galdu ebana hogei bat euroko balioko txokolate-pusketa bat eta bizpahiru erreteko papel zirala uste eben artean, gazteak burdinbideko oholen kraskadak bere bizkarrazurrean iltzatzen igarten zituan. Batetik, bere errelikia ha ostu eutsonari berak haregaz biziriko danak errepetidutekoo paradea izatea opa eutson, tramankulu sinple ha zeozelako talismana balitz lez; bestetik, bere burua ez eban ikusten objektu soil harek errepresentetan zituan bizi-zatiei modu haretan urruntzen ixteko prest.\nEta, tupustean, gela hotz baten oihartzuna entzun eban, preso eukan gorputz haretan. Hori eta gau haretan galdu eban kutxa haren barruan betiko joandako guztien garrasi etsiak. Itsaspetik urazalera begira egiten dan laguntza-orro entzunezinaren pare.


Zer da errausketa?\nErrauskailua, zaborrak lehengai dituen industria arriskutsu eta kutsakorra da, beraz zenbat eta zabor gehiago sortu, hobe, negozioa handiagoa. Hainbatetan kontrakoa esan bada ere, birziklatzearen aurkakoa da, materia organikoa erretzeko behar beharrezkoa bait du birziklagai diren papera, kartoia, plastikoa, etab. Zaborraren murrizketaren eta prebentzioaren aurkakoa da definizioz\nEgia da energiaren zati bat berreskuratzen dutela, baina horretarako behar den tenperatura lortzeko erregai fosilak erre behar dituzte, eta zenbat eta gehiago birziklatu orduan eta erregai fosil gehiago beharko du. Hala ere ez dute inoiz lortuko birziklatu ordez produktuak berriz sortzeko behar adinako energia. Kiotoko protokoloa betetzetik hain urrun gauden honetan, oraindik urrunago utzi nahi digute, zaborrak erreta sortuko den kearekin, Gipuzkoa osoko zaborrak batetik bestera ehundaka kamioietan garraiatuz, gasoila gastatuz, keak alperrik botaz eta egun betetak ditugun errepideak oraindik gehiago betez, istripuak areagotuz...\nKontrakoa diguten arren, errauskailuak ere bere zabortegia behar du. Eta ez nolanahikoa, errausketak hondakin gisa toxizidade handiko zepa eta errautsak sortzen ditu, iraunkortasun handikoak. Haren ondorioak pilatzen doaz elikakatean sartu eta gantzetan sartzen direlako.\nHemendik bisitatu dezakezu, Greenpeaceren eskutik, errauskailu birtuala (gasteleraz).


Kreditu konpentsagarriaren alegazioari erantzuna\nNi,PROKURADOREAREN IZEN-ABIZENAK,auzitegietako prokuradorea naizen hau, epaitegian agertzen naiz,IZEN-ABIZENAKjaunaren/andrearen izenean eta ordezkaritzan; auzilaria daZEHAZTU ORGANOA honetanPROZEDURA-MOTA ETA ZK. zenbakiko autoekin bideratzen ari den judizioan. Horiek horrela, zuzenbidean bidezkoen den moduan, hau DIOT:\nIdazki honen bidez, ERANTZUN egiten diot, legezko epean eta forman,IZEN ABIZENAKjaunak/andreak –bere datuak autoetan jasota daude – aurkeztutako kreditu konpentsagarriaren alegazioari. Horretarako, egitate eta zuzenbideko oinarri hauetan funtsatzen naiz.\nLEHENENGOA.- Aurkako alderdiak erantzun-idazkikoBESTE ALDERDIAK ESANDAKOA ZEHAZTU egitatean alegatutakoari aurka egiten diogu, alderdi honek demanda-idazkian azaldutako alegazioetan oinarrituz.\nBIGARRENA.- IDATZI EGITATEAK\nAdos nago aurkako alderdiak azaldutakoZEHAZTU BESTE ALDERDIAREKIN ADOS ZAUDEN OINARRI-ZENBAKIAK zuzenbideko oinarriekin.\nZENBAKITU.- Kreditu konpentsagarriaren alegazioari erantzuna.\nPZLko 408.1 artikuluari jarraikiz, auzi-jartzaileak diru-kopurua ordaintzeko galdatu, eta demandatuak horren aurrean kreditu konpentsagarria alegatzen badu, auzi-jartzaileak alegazio horri aurka egin diezaioke errekonbentzioaren aurkako erantzunerako ezarrita dagoen bezala, nahiz eta demandatuak, bere alde suerta daitekeen zenbatekoa ordainarazi baino, bere burua absolbitu besterik nahi izan ez.\nErrekonbentzioaren aurkako erantzuna aurkezteko PZLko 407. artikuluan ezarritakoa bete behar da; artikulu horri jarraiki, errekonbentzioa aurkeztu zaion auzi-jartzaileak errekonbentzioari erantzun ahal izango dio, errekonbentzio-demanda jakinarazi eta hurrengo 20 egunen barruan.\nALDERDIAK AURKEZTUTAKO ZUZENBIDEKO OINARRIAK\nEPAITEGIARI ESKATZEN DIOT: eman ditzala aurkeztutzat demanda hau, agiriak eta kopiak, eta onar ditzala. Har dezala erantzundakotzatDEMANDATUAREN IZEN-ABIZENAK jaunak/andreak nire ordezkatuaren kontra aurkeztutako kreditu konpentsagarriaren alegazioa. Egoki diren legezko izapideak egin ondoren, eman dezala kreditu konpentsagarriaren alegazioa ezesten duen eta demanda nagusia baiesten duen epaia, eta deklara dezalaZEHAZTU halaber, ezar diezazkiola berariaz kostuak alderdi demandatuari.


Udako mamuak • ZUZEU\nLekittoko "Salbaje" hondartza, Iraitz Madariaga\nIritsi da uda lagunok!\nEguzkia, hondartza, gau epelak, aspaldiko lagunak…\nUdak dakartzan gauza gehienak onak dira, baina mamuak ere badakartza berarekin, eta ez ezkutuan gainera, oso bistan. Konplexuei buruz ari naiz, hain zuzen ere, konplexuen mamuez. Eguzkiarekin batera hedabideetan era masibo batetan saldu nahi izaten dizkiguten produktu guztiei esker sortzen dizkigutenak. Argaltzeko produktuak, zelulitisa gutxiagotzeko kremak, beltzaran jartzeko pilulak…Baita begien kolorea aldatzen duten lentilak ere!! Hau zoramena…\nZergatik izan behar dugu hedabideek inposatzen diguten itxura? Zergatik ez onartu zelulitisa daukagula, edo eta zuriak garela? Zergatik izan behar gara beste batzuek nahi duten bezalakoak?\nAitortu beharra daukat, eta egia da, niri ere agertzen zaizkidala mamu horiek uda hasten denean, baina gutxi irauten dute nigan, dzi-dza (oso arin) uxatzen baititut. Nire gurasoek eta inguruko jendeak zerbait irakatsi badidate ni neu nazen modukoa maitatzen izan da, ni eta baita inguruan dauzkadanak ere, eta hori da egin behar duguna, gure burua den bezala onartu.\nZertarako balio du, bada, fisikoki guzti hori izateak barruan ezertxo ere ez badaukazu?\nIspiluaren aurrean bilusik jarri eta geure buruari edonondik edozein akats ateratzeko gai gara, ez dagoen lekuan ere zerbait itxusia aurkitzeko…Ile kizkurra daukagula? Ile lisoa nahi dugu…Begi marroiak ditugula? Berdeak nahiago…Bakoitza den bezalakoa da, ze arraio?\nNik uste mota horretako iragarkiak egotea ez dago gaizki, benetan horrelako produktuak behar dituztenei lagundu egiten baitie, baina produktu horiek iragartzeko era ez da beti zuzena izaten. Lehenengo eta behin, saltzeko perfektuak diren modeloez baliatzen dira askotan, eta horrek ez dauka zentzurik, horiek ez baitaukate horren behar izanik. Neska lirain, luze, argal eta neurri perfektudun batek produktu hori iragartzerakoan haren modura jarriko direla sinestarazten die batzuei, eta hori iruzurra da, jendea engainatzea…\nHorrek jendea den bezalakoa ez onartzera eramaten gaitu askotan, zelulitisdun norbait ikusi eta haren inguruan zerbait esatera. Gaur egun normalak diren gauzak kritikatzera, zergatik? Hori itsusia edo onartezina dela irakasten baitigute medioek.\nHas gaitezen, bada, lehenik eta behin gureak eta gero besteen “””defektuak””” onartzen, denok perfektuak izango bagina (ezinezkoa den zerbait) mundu hau aspergarria litzateke eta.\nEguzkia hauatu eta galdu.


Kontakizun partekatuen beharraz, erantzukidetasunean sakontzeko\nPertsonala dena politikoa dela ikasi dugu teoria feministengandik eta hezkuntza ere ekintza politikoa dela aldarrikatu izan du Paulo Freirek. Nik hezkuntza eta pertsonala terminoak elkartu nahiko nituzke proposatu zaigun galderari erantzuteko. Izan ere, hezkuntza zerbait bada, bizipenen multzoa baita, jaiotzetik hiltzeraino zeharkatzen gaituzten bizipenen multzoa, norbanakotik abiatzen eta kolektiboan indartzen dena. Eta horregatik probestu nahi nuke aukera hau nire bizipenak partekatzeko, pertsonala zaidan hau erabat politikoa, eta ondorioz kolektiboa, delakoan.\nEskola publikoan ikasitakoa naiz. Hala erabaki zuten nire gurasoek bi urte bete nituenean, 90. hamarkadaren hastapenetan. 20 ikasleko gelan bi gurasoak euskaldunak zituen ikasle bakarra izan nintzen lehen hezkuntza amaitu bitarte. Eta ikaskide nituen, besteak beste, droga kontuengatik aita espetxean zuen laguna; alabeharrez ama sexu langilea zuenez amonarekin hazi zen kidea; alboko herrikoa izanagatik ere gurean eskolaratu zuten gelakidea, aita zinegotzi izan eta eskoltekin ibiltzen zelako batetik bestera; edota erditzerakoan izandako konplikazioengatik, hilabetea joan eta hilabetea etorri, bihotzetik operatu behar izaten zuten ikaskidea. Garai hartan, oraindik, jaiotze jatorriagatiko segregazioa ez zen horren ohikoa gurean; marokoar familien presentzia nabarmena izanagatik ere, salbuespena ziren. Baina segregazioa izan, bazegoen: klase sozialarekikoa bereziki. Arrakala sozioekonomikoa, kulturala, identitarioa, hizkuntzarekikoa... Ni komunitate anitz horretan hazi nintzen eta txiki txikitatik sentitu izan naiz pribilejiatu, oso kontziente nintzelako, jaio nintzen familiak eskaintzen zizkidan bizi baldintzek ez zutela zerikusirik inguruan nituenekiko alderaketan. Pribilejiatu sentitzen nintzen, halaxe nintzelako. Eta ikastetxeko egitura osoak halaxe tratatzen ninduelako, apurtu ezin zitekeen portzelanazko katilu antigualekoa bainintzan. Nire eta ni bezalakoen bizipenak eta ibilbidea oso izan ziren xamur eta goxoak gure eskolan. Egunero sentiarazten ziguten gainontzekoek zerbait zor zigutela, euskaldunak izan eta eskola publikoan genbiltzalako; eskola publikoa eta gure ikaskideak euskaldunago egiten genituelako.\nEskola etapa amaitu eta urteetara egin nuen gogoeta izan zen, emandakoa baino askoz ere gehiago jaso nuela ikaskideengandik zein eskola publikoarengandik. Parametro askotan, seguruenik, baina bi azpimarratuko nituzke:\nlehena, euskararekiko jarrera. Ni gurasoek euskaldundu ninduten, hizkuntza etxean jasotzeko zortea izan dut. Baina, euskararen militante, eskolak egin ninduen. Euskaraz bizitzeko ahalegina eguneroko erronka baitzen bizi nintzen testuinguruan.\nbigarrena, egoera oso gogorretan bizitzera behartutako pertsonekiko kontzientzia hartzea izan zen. Periferian bizitzera kondenatutako bizitzak ezagutzeko aukera, ulertzeko aukera, haiekin hazteko aukera... eta ohartzekoa nola sistemak bi mailatako herritarrak sortzen eta mantentzen zituen.\nBizipen horiekin hazi ondoren, justizia sozialaren kontzeptua edukiz eta izen-abizenez betetzeko gai izan gara ni eta ni bezalakook. Ezin diot gehiago eskatu eskola publikoari, nire bizi ibilbidea eraikitzeko beharrezko tresnak eskaini dizkit eta harro nago horretaz. Besterik da, nire gelakide ziren horiei guztiei bermeak eskaintzeko gai izan ote zen...\nEskolan pribilejiatu sentitzen nintzela esan badut ere, kalean bestelako sentitzen nintzen. Aisialdian euskaldunekin partekatzen nituen espazioetan eskola publikoko bakarra izaten nintzelako ia beti. Eta horrek desberdin, arraro, sentiarazten ninduen. Bigarren mailako, kasu askotan.\nKontakizun honen balioa ez da beste edozeinena baino handiagoa; ezta txikiagoa ere. Nirea da, bakarra eta ordezkaezina, gainontzeko guztiena bezalaxe. Nire barrurako gordeta forma bat hartzen du, gorpuztu egiten da eta askotariko adierazpenetan bilakatu. Partekatzerakoan, barrutik kanporako ariketan, beste zentzu bat hartzen du, kolektiboagoa, herri kontakizunaren parte bihurtzen da. Uste dut kontakizun partekatuen bila joan behar dugula, herri honen azken hamarkadetako hezkuntzaren errealitatearen diagnostikoa elkarrekin josteko. Irabazle eta galtzailerik ez duen kontakizuna, guztientzat arrotz bezain norbere sentitzeko modukoa.\nAriketa honek nire ahotsa lau haizetara zabaltzeko aukera eskaini dit, zenbaitetan bigarren mailako sentitu izan naizela esan badut ere, eztabaidaren erdigunera salto egin eta nire ekarpen xumea egitekoa. Baina, nire kontakizuna soilik azaleratu ordez, ahalegindu naiz inguratzen nautenen ahotsa ere hona ekartzen.\nEta inguratzen nauten horietako batzuk harrotasunez bizi dute Ikastolan ikasi izana; eta harrotasun are handiagoz zapalkuntza testuinguru batean gurasoek bertan eskolaratzeko erabaki ausarta hartu izana. Harrotasunez, ikastolari eskainitako ekarpen ekonomikoari esker Iparraldeko edo Nafarroako Ikastolen, eta ondorioz euskararen, sostengu izatea; baita Euskal Herri osoa barnebiltzen duen proiektu nazionalaren parte izatea ere. Eta harrotasunez, gurasoen kooperatiba bateko kide izatea, enpresa pribatu guztien praktika ez baita berdina. Baditut alboan, baita ere, kristautasunaren balio sozialenetan hezteko hautua egiten dutenen ahotsak, aniztasunaren aberastasunean sinisten dutenak eta aniztasun horretan bizi direnak, kristau eskolen sarean ere, egon badaudelako horrelako ikastetxeak. Eta hauek ere harro daude, harro haien proiektu eta komunitate sareaz. Eta azkenik, baditut alboan, ni bezalaxe, sare publikoan ikasitakoak edo ikasle izan gabe bertako guraso izatea erabaki dutenak, guztientzat irisgarri den sare baten parte izateaz oso harro daudenak.\nBizitza bezainbeste kontakizun. Hauek guztiak eta gehiago ditugu gure herrietan, Euskal Herri luze zabalean. Eta nire kontakizuna bakarra eta ordezkaezina izanagatik ere, ahots hauek guztiak sentitzen ditut nire, sentitzen ditut Euskal Herriko herri kontakizunaren parte. Guztiak, inor atzean utzi gabe, garrantzitsu eta beharrezko XXI. mendeko hezkuntza sistema bateratu baten xerkan.\nIzan ere, ez al gara, bada, nahasketa? Ez al da, bada, ohikoa gurean sare ezberdinetako ikastetxeekin harremana izatea bizitzako fase edo rol ezberdinetan? Nik jasotako ahotsen artean daude, besteak beste, kristau eskolan ikasi, alaba ikastolara eraman eta orain biloba jasotzera eskola publikora joaten den aitona; “Escuela nacionalean” ikasi eta bi alabak ikastolan dituen aita; ikastolako ikasle izan, alaba ikastolara eraman eta egun eskola publikoko irakaslea dena; eskola publikoan lan egin eta semea ikastolan matrikulatuta duen aita; ikastolako ikasle ohi izanik, seme-alabak sare publikoan dituen ama...\nEzbairik gabe, nahasketa gara. Nahasketa testuinguru nahasi eta atipikoan. Estaturik gabeko herri baten testuinguruan, zeinetan badugun hizkuntza bat minorizatua dena eta guk bizitza eman ezean hilko zaiguna. Eta testuinguru nahasi honetan nahasketa izatera behartu gaituzte, tresna burujabe propioak eduki ezean. Errealitate hau zinez da atipiokoa eta ezin aldera dezakegu Europako beste edozein Estaturekin. Eta, ondorioz, konplexutasun honi bizkar eman gabe gogoetatu behar dugu publikotasunaz eta euskal sistema publikoaren etorkizunaz.\nZentzu horretan, zinez uste dut norbera bere lubakian gotortuta egoteak ez digula lagunduko geure jendarteari zor diogun hezkuntza sistema publiko, doako, laiko, feminista, ekologista, euskaldun, demokratiko eta ez segregatzailea sortze bidean. Eta bidea gehiago zehaztuz, uste dut bizi dugun testuinguruan erreparatu behar diogula, alde batetik, ireki berri den eztabaida prozesuari; eta, bestetik, ezberdinen artean josi beharreko hezkuntzako zoru komun eta partekatu bati.\nProzesuari dagokionean, azpimarra jarriko nuke:\nProzesua garatzeko moduetan. Antsietaterik gabeko prozesu komunitarioak ahalbidetu behar ditugu eta behar beste denbora eskaini. Ez dezagun pentsa urteetako korapiloak goizetik gauera askatuko ditugunik. Prozesuok, bermedun eta arrakastatsu izatea nahi badugu, behar beste denbora eskaini behar diegu.\nHezkuntza komunitate osoaren parte hartzean. Akatsa egingo genuke alderdi politiko ezberdinen arteko adostasunak nahikoa berme direla pentsatuko bagenu. Komunitate antolatu osoa egin behar dugu prozesuaren parte, egiazko adostasun partekatu eta zabalak eskuratzea bada helburu.\nAhotsik gabekoak, periferietan daudenak erdigunera ekartzean. Sentsazioa baitut, eztabaidan parte hartzen ari garenon profila oso homogeneoa dela: oinarrizko beharrak asetuta ditugun eta ondorioz ekintza sozialean parte hartzeko prestutasuna dugunon arteko eztabaida sozial eta politikoa da azken urteotan gailendu dena. Non daude periferietako ahotsak? Guztiontzako hezkuntza sistema aldarrikatzen badugu, guztiokin eraiki behar dugu eta erronka handia dugu horretan.\nEta zoru komun partekatu bat eraikitzeko bidean, berriz, beharra ikusten dut:\nEztabaidarako marko partekatuak sortzekoa. Zoru komun horrek herri kontakizun partekatua oinarri izan dezan, ezberdinen arteko espazio partekatuak sortzea ezinbesteko izango da. Elkarri ahotsa eta gorputza jarriz, harremanak eraikiz, enpatiazko ariketak bideratzea giltzarrietako bat izan daitekeela iruditzen zait.\nUrgentziazkoak diren gaiei erantzuna ematekoa. Adostasun zabalek denbora luzeko prozesuak behar dituztela esan badut ere, horiek lortu bitarte zenbait erabaki hartzea urgentea da. Segregazioaren gaiak ezin du prozesua amaitu bitarte itxaron. Neurri zehatzak hartu behar dira, haur eta gazteen etorkizuna baitago jokoan. Eta, finean, gure jendarte ereduarena.\nHerri interesa erdigunean jartzekoa. Interes partikularrak bigarren mailara ekarri behar ditugu, guztiona dena defendatzeko. Hezkuntzaren eskubide erreala guztioi bermatzeko modu bakarra baita hori, herriaren interesa, komuna dena, lehenestea. Eta ariketa hau justizia sozialaren eta ekitatearen printzipioak aplikatuz soilik lor daiteke: gehien behar duenari, gehiago emanaz.\nFinean, erantzukidetasunez jokatzeaz ari naiz, guztiok zerbait eman beharraz, gure gotorlekuetatik mugitu eta periferietako minoriak erdigunera ekartzeko. 2021eko Xilabaren finalean Miren Artetxek kantatu gisara, aberatsena denez arriskutsua den minoria bakarra, ekar ditzagun gainontzeko minoria guztiak plazaren erdigunera. Eta eraman dezagun, denon artean, hezkuntza plano pertsonaletik kolektibora, hezkuntzaren auzia politizatuz. Hori baita herri gisa zor diogun lekua.


Kartelak, pegatak eta argazkiak | askapena25\nKartelak, pegatak eta argazkiak\nBilboko Askapenakoek bidali dizkigute kartel eta pegata zahar batzuk: Askapenaren 10. urteurrenekoak eta beste. Erlojuetako orratzak herdoiltzen segitzen duten bitartean, Askepenak 25 urte ere egin ditu 😉\nBestalde Ekaitz Elorriaga brigadistak Mexikoko 2008ko brigadakoak bidali dizkigu eta hau erantsi: “pertsonalki asko bete ninduen esperientzia izan zen. gehiagotan egin ez badut lanean arazoak jartzen dizkidatelako da, bestela… Ta taldeari dagokionez, hasierako elkar-jardun eta bizitzeko beldurrak lehen minutuetan joan ziren.\nTalde heterogeneoa cuando menos. jajaja. Oso ondo moldatu ginen une orotan. Momentu onetan barre asko egin genituen bezala momentu txarretan talde bat ginen. Pena dut kontaktua pixkat galdu izana baina datorren urtean 5 urte joan ginela betetzen ditugunez biltzeko asmoa dut, beraz…\nBrigadekiko hitz onak baino ez ditut, Askapenarekiko bezala.\nSegi hola lanean, esperientzia mota hau zabalduz. norbanako bakoitzak holako esperientzia bat biziko balu bere bizitzan, gauzak ez leudeke dauden moduan.\nEta azkenik ‘fe de erratas atalean’ Juanma Sarasola kazetariak Irlandako 95. urteko brigadan sartu genuen argazki honen gainean bidali diguna:\nKaixo, eta lehenik zorionak 25. urteurrenagatik! Beste urte askoz izan dadila (Euskal Herria libre izaki, noski!).\nJuanma Sarasola kazetaria nauzue, brigadista ohia. Hain zuzen ere 1995ean Irlandara joandako brigadako kide izan nintzen. Oso esperientzia baliotsua eta aberatsa izan zitzaidan, eta Irlandarekin maitemintzeko eta hara beste dozena bat bider joatera bultzatu ninduena -gainera, urtebete eman nuen han bizitzen eta lanean-.\nArgazkiak ikusten aritu naiz, eta halako batean 95ekoa ez den bat topatu dut, hain justu Gerry Adamsen inguruan bi euskaldun eskua ematen agertzen direna. Ni ere hantxe nintzen argazkia ateratzeko unean, baina ez kameraren aurrean, inguruan baizik. Bistan da ez dela 95eko abuztukoa, paparrean daramaten ‘Easter lily’ edo aste santuko liliak -Aberri Egunean jartzen dena- batetik, eta arropak, bestetik, salatzen dutenez.\nGerry Adamsen inguruan agertzen diren bi euskaldunak nerekin batera joan ziren Belfastera urte hartan, 1996ko aste santuan, baina gure kabuz joan ginen, ez modu antolatuan. Egia da aurreko urtean, 95eko abuztuan, Askapenako brigadan joan ginela hirurok. Baina argazki hori ezin da 95eko bezala aurkeztu. Ez dut uste arazorik legokeenik honako testua jarriz gero: “1995eko bi brigadakide Sinn Feineko presidente Gerry Adamsekin, Belfasten, 1996ko Aberri Egunean”. Horrekin lot dezakezue brigadetan ibiltzea ez dela toki batera joatea eta gero hartaz ahaztea; aitzitik, kasu askotan -nerea barne- herrialde hori gehiago ezagutzera bultzatzen gaitu, eta hara joaten gara. Ezagutzen ditut kasu gehiago, hala nola 20 bider baino gehiago Belfastera joandako antzuolatar batzuena, lehenago noizbait brigadista izandakoak.\nBesterik gabe, eta akats ttiki hori zuzenduko duzuelakoan -egiari zor-, har ezazue besarkada haundi bat Irundik.\n1995eko abuztuan Irlandara joandako brigadista,\neta 2006an Askapenaren eta Arbizuko Udalaren bitartez\nPalestinako gatazkaren gaineko ‘Olibondoetatik Apartheid Hesira’ liburuaren egilea (nahiz eta Palestinara, 93an, ez nintzen Askapenarekin joan).\nEtiketak: brigadak, irlanda, kartelak, mexiko, pegatak\n← Félix Martín Cámara desde La “vieja” Askapena de Irun\nIñigo Bilbao, bideo-lekukotza →


Harrera beroa izan du Pasaiako Dantza Festibalak. : Oarsoaldeko Hitza\nHarrera beroa izan du Pasaiako Dantza Festibalak\nIdi probak egin ziren atzo Antxoko Gure Zumardian. Ezohikoak ordea, idien ordez, dantzariak hartu zuten parte. `Idi Begi´obrak gizaki eta animalien arteko lotura irudikatu zuen.\nMaddi Ruiz de Loizaga, Miguel Ballabriga eta Aritz Lopez, `Idi Begi´piezaren protagonistak.\nAbian da Pasaiako Dantza Festibala, eta jendeak pozarren erantzun dio deialdiari. Atzotik eta igandera arte, Antxoko kaleak alor anitzeko dantzarien topaleku izango da.\nEntre Orillas taldearen sorkuntza kolektiboko tailerrak eman zion hasiera jaialdiari, azokan.\nGure Zumardian dantzariak idi bihurtu ziren.\n19:30etan, Idi Begi emanaldiak jende andana bildu zuen Gure Zumardian. Euskal Herriko idi probak oinarri hartuta, animali eta gizakien arteko harremana irudikatu zuten, dantza garaikidearen bitartez.\nGaur 18:00etan helduko diote berriz ere dantzari, Gure Zumardian.


Gazteon partaidetza eztabaidagai - Gazteberri.eus\nGazteon partaidetza eztabaidagai\nPublished23 otsaila, 2022\nEgungo gizartearen helburuak, identifikatutako aldaketak eta aurrera begirako erronkak\nArtikulu honekin hasteko galdera bat luzatu nahi dizuet: Nola parte hartzen dut nik gizarte honetan?\nHartu denbora, pentsatu eta aztertu nola ulertzen duzuen partaidetza zuen bizitzan. Nire kasuan, galdera hori nire buruan aztertzeko beste hainbat galderekin batera dator: Nola parte hartzen dut gaur egun? Nola parte hartu izan dut iraganean? Zerbait aldatu al da? Zein da nire papera? Nire inguruarekin alderatuta nolakoa da besteen partaidetza? … Hainbat izan dira burura ekarritako galderak, batzuk erantzun daitezkeenak eta beste batzuk denbora gehiago behar dutenak.\nUrteetan zehar, parte hartzeko moduak eta ereduak aldatuz joan dira. Seguruenik, gure aiton-amonen partaidetza ereduak gurasoen ereduekin alderatuta aldaketak egongo ziren. Eta noski, gaur egungo gazteon partaidetza ereduak etengabe aldatzen dira. Azken aldian, askotan hitz egiten da partaidetzak ematen dituen eredu zein formei buruz. Horrez gain, asko aztertu da gazteen parte-hartzeaz, bereziki arlo kritikotik, gazteok parte hartzeari utzi diogula adieraziz.\nPartaidetza gutxitu den edo eredu berriak behar diren aztertzea ez da batere erraza. Denboraren poderioz, gizarte osoa aldatu eta gure arteko sozializazio ereduak ere aldatu direla argi izan behar dugu. Horretan, digitalizazioak berebiziko garrantzia hartu du eta partaidetza moduetan ere zentralitatea hartzen doa egun. Gainera, teknologia berriak gure egunerokoan txertatu dira, batez ere pandemiaren ostean eta horiek partaidetzaren barruan txertatu beharko dira.\nEuskadiko Gazteriaren Kontseiluan hausnarketa horretan jarraitzen dugu. Pandemiak gogor jo du gizarteko hainbat sektoretan eta askotan aipatu dudan moduan, gazteengan ere. Gazteok parte hartzeko eredu berriak ditugu, baina urteetan existitu izan direnak ere mantendu ditugu: elkarteak. Horiek, lehen pertsonan jaso dituzte pandemiaren ondorioak, izan ere, denbora luzez etengabe haien eginkizuna moldatzen eta beraien egunerokoa baldintzatua dagoela ikusten egon behar izan dute, aurrez-aurreko harremanak galdu dituzte eta egoera pertsonalek ere elkarteetan erreleboak ematea ekarri dute. Bi urte gogor eta zail izan dira gazteontzako eta noski, gazte elkarteentzako.\nHala ere, Euskadiko Gazteriaren Kontseiluan tarte guzti honetan, gazte konprometituak ikusi ditugu, bai EGK osatzen duten elkarteetan zein beste hainbat elkarteetan ere. Gainera, askotan ikuspuntua gazte elkarteetan jartzen badugu ere, badaude hainbat eta hainbat gazte modu indibidualean eta haien kabuz beste elkarte batzuetan parte hartzen, ez direnak soilik gazte elkarteak. Horrek asko pozten gaitu ere, izan ere, oso kritikatuak izan gara partaidetzari buruz hitz egin denean eta ez da kontuan izan horren aurrean beste hainbat faktorek eragiten dutela.\nAlde batetik, ezinbestekoa da erabiltzen den hizkuntza gizartetik gertuago egotea, hori hurbilpenerako mekanismo bat izango baita eta gertutasun bat emango digu. Hori ez da bakarrik gazteok behar dugun zerbait, hau da, edozein pertsonak parte hartu ahal izateko hizkuntza erraz bat behar du lantzen diren gaiei buruz askatasun osoz hitz egin eta komunikatzeko. Bestetik, eta lehen esan bezala, erabiltzen diren eredu tradizionalak eguneratu eta etengabe berritu behar dira, metodologia berriak txertatuz. Europa mailan zein beste herrialdeetan martxan dauden metodologia eta ereduak anitzak dira oso eta horiek ezagutzea eta gurera ekartzea oso garrantzitsua da, betiere, partaidetzarako eremu seguru eta goxoak ahalbidetuz.\nGizarte moduan aldatzen garen heinean, gure balio demokratikoetan dagoen partaidetza aldatuz doa, bai forma zein eredu ezberdinetan. Herri bat bere gizarteak dituen input edo eskaera ezberdinei erantzun egoki bat emateko, ezinbestekoa da herritarrak entzutea eta horiekin batera lan egitea gizarteak aurrera pausoak eman ditzan. Beraz, horretarako gizarte kritiko bat eta partaidetzaren kultura sustatu behar dira.\nPrevious Euskal gazteriak klima-aldaketarekin harremana duten gaietan interesa du\nNext Emakumeen genitalen mutilazioa, indarkeria ikusezina


Euskal musikaren historia barregarria | El Diario Vasco\nCulturasEuskal musikaren historia barregarria\nEuskal musikaren historia barregarria\nMikel Martinez eta Patxo Telleria antzerki ikuskizun batean\n'Ez dok hiru' antzezlana Donostiako Victoria Eugenia antzokira dator\nFELIX IBARGUTXIDonostia Martes, 5 septiembre 2017, 14:37\nPatxo Telleria eta Mikel Martinezen antzerki-lan berria laster iritsiko da Donostiako Victoria Eugenia antzokira. Bihar eta etzi (hilak 5 eta 6) ikusi ahal izango da 'Ez dok hiru', euskal kantuen historiari errepasoa ematen dion komedia.\nOholtza gainean bi lan egiten dituzte aktoreok: hitz egin eta kantatu. "Dibertimendua", "eroa", "harrigarria", "erritmo handikoa"… Hitz hauekin definitu dute ikuskizuna. Paleolito garaiko euskal kantuekin hasten dira Telleria eta Martinez, baina batez ere kantagintza tradizionaleko aleetan eta modernokoetan oinarritu dira. Beste hizkuntza batzuetan ere egiten dituzte sartu-irtenak; adibidez, 'Purra, purra' kantua Kansasen jaio izan balitz nola geldituko litzatekeen planteatzen dute, edota Xabier Lete Brasilen jaio izan balitz nola geldituko zen portugesez bere 'Xalbadorren heriotzean'. Obran zehar, "igogailuetan kantatu ohi diren doinu horiek, haurrentzako doinu beldurgarri horiek eta irratiko kantu ustez alai horiek" entzun daitezke baita ere.\n"Bidaia emozional bat" proposatu nahi izan dute. "Uste dugu musikak emozioak mugitzen dituela, eta hala gertatu da orain arteko emanaldietan. Zenbaitetan, kantuan ere hasi zaigu jendea, baina gure helburua ez da entzuleria kantuan jartzea, jakina", adierazi dute Victoria Eugeniako terrazan egindako aurkezpen-ekitaldian.\nAntzezlana prestatzeko, Elkar argitaletxearekin elkarlanean jardun ziren, eta etxe horrek liburua plazaratu du, antzezlaneko gidoia eskaintzen duena.\nOholtza gainean musika-laguntzaile batzuk izango dituzte bi aktoreok: Maria Arriaga (gitarrak, biolontxeloa, panderoa, txistua), Ivan Allue (perkusioak, alboka, gaita nafarra, txirula) eta Adrián García de los Ojos (pianoa).\nOnce producciones para el escaparate de 'Made in Spain' 'Handia' competirá por la Concha de Oro en el Zinemaldia


EuskoTrenek autobusen zerbitzua eskainiko du larunbatetik Deustu-Zazpi Kaleak tartean, metroaren 3. lineako obrengatik\nActualizado 10/05/2010 19:14\nBILBO, 10 May. (EUROPA PRESS) -\nMetro Bilbaoko 3. linea egiteko lanak direla eta, EuskoTrenek autobusen zerbitzu batekin ordezkatuko du datorren larunbatetik Txorierri lineako Deustu-Zazpi Kaleak tarteko tren zerbitzua. Horrela,\nEuskoTreneko Deustu, Unibertsitatea (Deustu), Matiko eta Zumalakarregiko geltokiak hiru urtez itxita egongo dira, gutxi gorabehera.\nKonpauniako iturriek gaur jakinarazi dutenez, zerbitzu horretako erabiltzaileek haien joan-etorriak autobusez egin ahal izango dituzte. Autobusen maiztasunak 30 minutukoak izango dira, trenez egiten diren bezala. Geltokietatik hurbilen dauden autobus geralekuak erabiliko dira eta ohiko txartel beraiek balioko dute.\nDeustutik Zazpi Kaleetarantz doazen autobusak, Deustuko San Pedro Plazako autobus geralekutik irtengo dira. Hortik Unibertsitate ondoan dagoen autobus geralekura joango dira, gero Artxandako tuneletatik sartuko dira Maurice Ravel etorbidera eta Miradorren, Maurice Ravelen eta Guridi Musikarian dauden autobus geralekuetan egingo dute geldialdia.\nAzkenik, Zumalakarregi Etorbidera sartuko da, eta EuskoTreneko geltokiaren sarreran dagoen autobus geraleku hurbilenean geratuko da. Ondoren, ibilbidearekin Areatzaraino jarraituko du eta bere azken geldialdia egingo du itzulerako ibilbidea hasi baino lehen, Zazpi Kaleak geltokitik metro gutxira.\nZazpi Kaleetatik (Areatzatik) Deustura doan alderantzizko ibilbideak geraleku berberak mantentzen ditu, nahiz eta errepidearen beste aldean, Artxandako tunelak igarota San Pio X.aren Plaza behin igarota dagoen geralekuan gelditu (Deustuko zubiko biribilgunean), Deustu noranzkoan eta San Pedro Plazako geralekuan bukatu.\nGainera, datorren larunbatetik aurrera, Matiko hasiera edo helmuga izango duten bidaiariek, bidaia hasteko edo bukatzeko EuskoTreneko Deustu-Zazpi Kaleak (Areatza)-Deustu autobusen zerbitzua erabili ahal izango dute, eta gainera Lezama edo Zazpi Kaleetarantz joan-etorriak egiteko, egungo Matikoko geltokitik metro gutxira dagoen Loruri/Ciudad Jardineko geralekutik sartu ahal izango dira edo Loruri/Ciudad Jardineko geralekuraino joan ahal izango dira.\nOrdezko noranzko honen bezeroek zenbait alderdiak izan beharko dituzte kontuan, hala nola Areatzatik (Zazpi Kaleetatik) Deusturantz irtengo diren autobusek Zazpi Kaleko geltokian egungo treneko ordua baino bost minutu geroago egingo dutela, eta San Pedroko Plazatik (Deustutik) Zazpi Kaleetarantz (Areatzarantz) doazen autobusak, Deustutik Zazpi Kaleetarantz doazen trenen irteera-ordua baino 20 minutu lehenago irtengo direla.\nArgibide gehiago behar izanez gero, EuskoTreneko 902 543 210 telefonora dei daiteke. Halaber, informazio gehiago lor daiteke geltokietan eta geralekuetan eta www.euskotren.es web-orrian.


ZEANURI HLHI - GURASOAK\nGure eskolan gurasoek irakasleekin hitz egiteko eguna barikua da. Egun horretan zuen seme-alaben tutorearekin egoteko aukera dozue (aurretik ordua hartuta).\nBeste alde batetik eskolaren eta gurasoen arteko komunikazioa mantentzeko beste bide batzuk ere ba dagoz. Ikasle bakoitzari eskolara sartzen denean eskolako email kontu bat ematen zaio eta email helbide hori da eskolak erabiliko duena gurasoekin harremanetan jartzeko eta oharrak bialtzeko posta elektroniko bidez.\nHorretaz gain, telefonoa eta ikasle bakoitzaren agendaren bitartez ere komunikatu gaitezke.\nZeanuriko eskolako guraso elkartea eskolako erakundeetan aktiboki parte hartzeko osaturiko elkarte bat da. Horrelako ekintzetan parte hartzen du batez beste:\nEskolaz kanpoko ekintzak antolatu eta aurrera eraman\nEskolako jaietan eta ekintza osagarrietan irakasle eta ikasleekin batera parte hartzea.\nGurasoentzako eta irakasleentzako eskola, ikastaro, hitzaldiak... antolatu.\nGuraso elkartea familiek ematen duten urteko kuotaren bidez eta beste erakunde batzuen eskutik jasotzen dituen diru laguntzen bidez gestionatzen da.\nIkasleek, eskolatik ordutegia amaitu baino lehenago irten behar bada (medikuarengana joateko eta abar...), gurasoen baimena ekarri behar dute (ohar bat), aurretik tutoreari emateko. Ikaslea beti nagusi baten laguntzarekin irtengo da eskolatik.\nEskola orduetan antolatzen diren ekintzetan parte hartzea ezinbestekoa da, eta horrela ez izatekotan, medikuaren justifikantea ekarri beharko dute. (H. fisikoa eta abar..)\nSartzeko eta irteteko orduetan puntualtasuna oso garrantzitsua da. Irteteko orduetan, batez ere H.H.ko ikasleak direnean, seme-alaben bila etortzen bazarete, puntualtasunez etorri.\nIkastetxeko gunetik ikasleak ezin izango dira irten gurasoen baimen barik.\nGoizean zehar ikaslea eskolatik irten ezkero (medikuarengana joateko eta abar...), jantokira etortzeko, bazkal ordua hasi ostean hamar minutuko tartea egongo da ikasle jantokian sartzeko. Ordu honetatik aurrera ikasleak eskolatik kanpo bazkaldu beharko dau.\nGure eskola hezkuntza saileko zentru publiko bat da, eta beraz, gure ikasleren bateri zeozer gertatu ezkero sistema publikoak (osakidetzak) emango zion zerbitzua.\nIstripu edo ezbeharren bat gertatu ezkero, eskolaren lehen pausua etxera deitzea izango da egin beharrekoa familiarekin adosteko.\nHELBIDE INTERESGARRIAK GURASOENTZAKO GOMENDIOEKIN


Konfiskazioa – Gizapedia\nKonfiskazioa estatuak eta bere ordezkariek, hala nola poliziak edo epaileek, pertsona bati bere esku dituen ondasunak kendu eta estatuaren esku jartzeko burutzen duten ekintza da, ordainik gabe (desjabetzean ez bezala, non estatuak ordaina eman behar duen jabetza kentzearen trukean) larrialdi egoeretan, segurtasun arrazoiengatik edo pertsona horrek egindako falta edo delituengatik zigor moduan.\nIntromisioa edo intrusioa (zuzenbidea)\nZuzenbidean, intromisioa edo intrusioa beste baten intimitatean eta bizitza pribatuan sartzea da, haren edo justiziaren baimenik gabe; bestela esanda, intimitatearen eta ohorearen urraketa dakarren ekintza da. Hala nola,…\nMotibazio edo arrazoitze juridikoa\nMotibazio juridikoa edo arrazoitze juridikoa epaia justifikatzen duten arrazoi eta argudioen multzoa da, beharrezkoa dena epaituaren babesa eta eskubideak bermatu eta epaia bidezkoa izan dela ziurtatzeko. Botere judizialaren…\nFede ona edo onustea\nZuzenbidean, fede ona edo onustea pertsona batek on beharrez jokatzen duenean gertatzen da, zuzenbidearen printzipioak eta legeak urratzeko asmo txarrik gabe. Bereziki zerga zuzenbidean erabiltzen da: zergapekoei fede…


Portuko bi arrantzaleen dohaintza\nYolanda Perez San Juan eta Gorka Padilla arrantzale donostiarrek arrantza jarduerakin zerikusia duten berrogei objektu eman diote dohaintzan Untzi Museoari: gurdiak, kainaberak, aingurak, tretzak, arraunak, xalabardoak, etab.\nDonostiako portuan garatu zuten bere lanbidea, Otoitz eta Padilla anaiak itsasontzietan, besteak beste. Jubilatu ondoren, objektu hauek lonjako sotoan geratu ziren. Dohaintza ondoren, objektu hauek Museoaren bildumara pasa dira, eta katalogatu ondoren, Gordailura, Gipuzkoako Foru Aldundiaren ondare higigarriaren zentrora eraman dira.\nMuseoaren helburu nagusietako bat itsas ondarea berreskuratzea da eta, horregatik hain zuzen ere, oso begi onez hartu da Yolanda eta Gorkaren dohaintza hau, eta eskerrik beroenak ematen dizkiegu erakutsitako begirune eta emandako laguntzagatik.\nArgazkian Yolanda Perez San Juan dohaintzan emandak objektuekin.


KENDU AL DEZAKET MOZORROA? -\nKanpoaldera azaltzen duzuna eta barruan duzun pertsona berdinak al dira, edo mozorrotu egiten zara?\nGaztetako ametsak eta borrokatu zenituen gauzak bete al dira? Ez ote zaizu ahaztu benetan zein zaren eta zer duzun gogoko? Ilusioa pizten dizuten gauzak zure egunerokotasunaren parte al dira? Zeren zain zaude? Noiz arte egongo zara mozorroa jantzita?\nBadira bi galdera oso erabilgarriak direnak guzti hori argitzeko, eta zalantzan gauden bakoitzean lagungarri izan daitezkeenak: Nahi dut? Edo… egin behar dut?\nArgi dago bizitzan zehar ezin dugula nahi dugun guztia egin momentu oro. Izan ere, konpromezuak, ardurak eta egin beharrak gure bizitzaren parte dira. Horietako asko guk geuk aukeratu eta erabakitakoak dira, baina, zenbat pisatzen du motxila horrek?\nJaiotzen garenean gure disko gogorra hutsik egoten da, garbi-garbia. Eta momentu horretatik aurrera inguruko guztiak intentzio hoberenarekin gure disko gogorra betetzen hasten dira, ondo eta gaizki dagoena gure barnean ondo finka dadin. Muga horietan oinarrituz jokatzen badugu txalotu egiten gaituzte, eta muga horietatik kanpo modu ezberdin batean jokatzen badugu aldiz bide okerretik goazela esango digute. Eta horrela, gune “ondo eta gaizki” sinesmena barneratzen dugu.\nJaio ondoren ondo lo egin, ondo jan, ikastolan zintzoa izan, nota onak izan, kirola egin eta kirol talde batean egon, lagunak izan, maitemindu, ezkondu, hipoteka bat sinatu, seme alabak izan, lana egin, gurasoak zaindu, zahartu, ilobak zaindu, gehiago zahartu, lata gutxi eman eta bake bakean hilez gero, guregandik espero dena egingo dugu. Hau da, gizarteak jarritako mozorroa eta eman digun papera ongi beteko dugu. Baina askotan hori guztia bete arren ez gara gustura egoten, tristura daukagu barnean eta horrela pasatzen zaigu bizitza, zirrararik sentitu gabe. Guztiok dauzkagu gure helburuak, ametsak, bide berriak ezagutu eta bizitzeko beharra, baina horren aurrean gizarteak segituan seinalatzen gaitu eta azkar esaten digute ez goazela bide zuzenetik.\n“Zure aldaketak besteengan ere aldaketak sortzen ditu eta jendeari ez zaizkio aldaketak gustatzen”\nGuztiok janzten dugu egunero mozorro bat bizitzari aurre egiteko. Guraso zintzoaren mozorroa, langile arduratsuaren mozorroa, pertsona zentzudunaren mozorroa eta beste hainbat mozorro, baina gure barruan benetako pertsona bat dagoela ahazten dugu, ametsak dituen pertsona bat, ilusioak dituena eta gauzak beste era egiteko gogoa daukana… Askotan mozorro horrek pisu handiegia dauka guretzat, eta hala ere berdin jarraitzen dugu gure egunerokotasunean bueltaka, aurrera goazela pentsatuz, baina leku berdinean bueltaka ibiltzen gara, egunero gauza berdinak eginez. Gutxi batzuk aldiz, geratu eta barrura begiratzen dute, beren barruko pertsona txiki horri entzuteko ausardia izaten dute, eta benetan bizitu ahi duten bizitzaz hausnartzen dute, egunero daramaten mozorro hori zalantzan jarriz.\nLaguntzaile pertsonalak badakigu eta oso argi daukagu norberaren barruan daudela erantzun guzti horiek, eta norberak badakiela zer duen gogoko eta zer egiten zaion astunegia egunerokotasunean.\nZertarako balio du ingurukoekin ondo egoteak gure barrua triste badago?\nAskotan harrituta geratzen naiz nire inguruko jendearekin hitz egiten dudanean eta konturatzen naizenean horietako bakoitzaren barnean zenbat amets, zenbat ilusio eta zenbat gaitasun dauden ezkutatuta, ateratzeko beldurrez, gainontzekoek esango ote dutenaren beldur. Baina askotan lehertzear zauden egun bat iristen da, eta hori guztia kanporatzeko beharra sentitzen duzu.\nHorren aurrean gure beldurrei, lotsei, gezurrei eta gabeziei aurre egin behar diegu eta ez da erraza. Askok momentu horretan damututa lehengo bidetik jarraitzen dute, beren ametsak eta ilusioak berriro ere alde batera utzita, beren burua engainatuz eta dauzkaten hutsuneak erosketekin, telebistarekin, janariarekin edo gizarteak eskainitako beste edozein narkotikorekin bete nahiez. Beste askok lana hartzen dute beren bizitzako erronka moduan eta hor igarotzen dituzte eguneko ordu guztiak mundu honetara lanera etorri balira bezala. Hori guztia norberaren barrura ez begiratzearen edo begiratzeko beldurraren ondorioa da.\nBaina badira ere barnekoari entzun, hausnartu, norabidea aldatu eta benetan jarraitu nahi duten bidea hartzeko ausardia izan duten pertsonak. Erabaki hori hartu dugunok azkenean jarrera hori hartzen dugu filosofia moduan, eta konturatzen gara egunero ikasi daitekeela eta ikasi nahi dugula zerbait, gure bizitzaren inguruan hausnartu nahi dugula eta gauzak zalantzan jarri nahi ditugula, gure zoriontasunarentzat mesedegarri izan daitezkeen gauza berriak probatuz. Orduan konturatzen gara Sokratesek zioena egia borobila dela: “Dakidan bakarra da ez dakidala ezer”.\nMomentu horretatik aurrera hasten gara gure muina bilatzen. Konturatzen gara ahaztuta genuela zein garen eta zer daukagun gogoko, eta batez ere, konturatzen gara zoriontasuna ez dela borrokatu ondoren iritsiko garen lekua, baizik eta bidea bera dela zoriontasuna. Horrela bizitzarekin dantzatzen ikasten dugu, eta ohartzen gara gure esku dagoela egoera bakoitzaren aurrean hartzen dugun jarrera. Haserre edo triste gaudenean gure egoa da jarrera horren arduradun, gure egoa da borrokan dabilena. Gure egoa izaten da egoera baten aurrean “horrek ez luke horrela izan behar” esaten duena, baina onartu behar dugu egoera den bezalakoa dela eta guk ikasi behar dugula egoera ezberdinekin dantzak ibili eta aurrera egiten.\n“Ez dugu mundua den bezala ikusten, baizik eta gu garen bezala”\nBeraz, orain duzu aukera konturatzeko zu zeu zein zaren eta zein den zure mozorroa, hainbeste denboran zehar jantzi duzuna eta egokitzen joan zaren mozorro hori. Orain duzu aukera erabakitzeko mozorro hori pisutsuegia ote den edo zerbait kendu nahi ote duzun, eta barruan daukazun pertsona horri utzi nahi ote diozun erabakitzen nola jantzita joan nahi duen hemendik aurrera. Beti esaten dudan bezala: “Sinplea. Ez erraza, baina bi sinplea.”\nHemen dituzu hainbat gomendio:\nLIBURUA: “ENCANTADO DE CONOCERME” (Borja Vilaseca)\nPELIKULA: “COME, REZA Y AMA”\nABESTIA: “DESEOS DE COSAS IMPOSIBLES” (La Oreja de Van Gogh)\nEtiquetas: aldaketak, beldurrak, Coachin, euskara, jarrera, laguntzaile pertsonala, mozorroa, mugak\nhttp://www.luisoiarzabal.eus/wp-content/uploads/2018/02/mascaras-fiestasmix.jpg 303 500 carlos http://www.luisoiarzabal.eus/wp-content/uploads/2017/12/logotipo.png carlos2018-02-13 14:30:292018-02-22 08:14:46KENDU AL DEZAKET MOZORROA?\nLAGUNTZAILE PERTSONALA ZERTARAKO? ORAIN DA ZURE GARAIA


Emakumeek danborradan parte hartzea bultzatu dutenei errekonozimendua eginez estreinatu da 'Amamaren danborra' dokumentala - Azpeitiko Udala\nGaurko sansebastian bezpera ez ohikoan estreinatu Paola Motok zuzenduriko Amamaren danborra dokumentala. Osasun neurri eta protokolo guztiak beteta, danbor taldeetako ordezkariek, protagonistek zein udal ordezkariek bete dute soreasu. 40 emakumek, danbor talde bakoitzetik batek, San Sebastian Martxa joaz hasi da ekitaldi hunkigarria.\nGaurko ekitaldi eta dokumentalaren bidez, duela 40 urte historia aldatu zuten eta ondorenean danborradan emakumeek danborra jotzeko lanean aritu diren guztiei errekonozimendua egitea izan da helburua. Gaur egun emakume asko dira talde eta jantzi desberdinekin danborra jotzen irteten diren emakumeak, baina hori ez da beti berdin izan; duela 40 urte emakume ausart batzuk emandako pausoak ibilbide luzea izan du gaur egunera arte, eta ibilbide horretan, herriak bere egin du.\nNagore Alkorta alkateak "ohorea" dela dokumentalaren aurkezpenean izatea adierazi du: "Ni ere, zuetako asko bezala, azpeitiar eta danbor-jole naiz, bihotzez. Danbor-hotsek hunkitu egiten naute, emozioz betetzen nau ikusteak herritarrok plaza betetzen dugula. Era guztietako herritarrak juntatzen gara gaurko egunez: adin, genero, pertsakera eta sentsibilitate desberdinetakoak. Dena den, badakigu hau ez dela beti horrela izan, eta emakumeok orain lehen lerroan bagaude, gure aurretik ahotsa altxatu zuen haiei esker dela. Ohore bat da zuen herrikide izatea, eta zuek irekitako bide hori jarraitzea. Bihotzez eskerrak eman nahi dizkizuet gizonentzako egindako mundu honetan emakumearen presentzia aldarrikatzeagatik eta ikusgarri egiteagatik", azaldu du. Lehen aldi hura zaila izango zela: "Oso urrun ez ditugun beste udalerri batzuetara begiratu besterik ez dugu. Ausardiaz jokatu duten emakumeak badiren arren, ez da erraza izaten ari jai parte-hartzaile batzuetan bi generoak parez pare jartzea. Hain zuzen horrexegatik, lehen emakume haiei ez ezik, azpeitiar guztiei eman nahi dizkizuet eskerrak, bide-urratzaile izan zirenen eredua jarraitzeagatik eta aldaketa hau denon artean ontzat eman eta babesteagatik", gaineratu du.\nIazko sansebastianak ere ekarri ditu gogora. Bera izan baitzen, iaz, bandera igo zuen lehen alkate emakumea:\n"Gure udaletxeko balkoiko bandera igotzeko erantzukizuna eta zirrara izan nuen. Oraindik ere oilo narrua jartzen zait hori pentsatzean. Gauzak aldatzen ari dira. Gu denok gaur hemen egoteak esan nahi du emakumea ari dela arloz arlo eremua irabazten", aldarrikatu du.\nDena den,oraindik asko dagoela egite gaineratu du. Eremu publikoan zein pribatuan oraindik ere borrokan jarraitu behar dutela emakumeek, beren eskubideen alde gogoratu du. ·Emakumeak gara, baina langile gara, politikari gara, kirolari eta musikari gara, guraso gara, enpresari, zientzialari eta legegile gara. Gu ere mundua aldatzeko gaude hemen, denontzat herri hobe bat egiteko, eta emakumeen eta gizonen arteko berdintasuna lortzen dugunean soilik izango da hau herri hobea".\nBide horretan, erakunde publikoek berdintasunaren alde egiteko konpromisoa hartu behar dutela gogorarazi dy, eguneroko lanean eta edozer arlotako politiketan aplikatu behar direlako berdintasun neurriak. "Horrez gain, geuretik hasita, gure eguneroko ohituretan eta jokabideetan ere badugu zer hausnartu, zer moldatu. Bide eder bat dugu egiteko; emakume zein gizon, denon artean egiteko". .\nEskerrak emanez bukatu du hitzartzea: "Eskerrak gure amonei, amei eta gure herriko emakume guztiei. Eskerrak ondoan izan zituzten eta ditugun gizon guztiei ere. Eta guztioi zin egiten dizuet lanean jarrituko dugula emakumeen eskubideen alde; gure alabei aukeraz betetako mundu bat uzteko, libre bizi daitezen, beldurrik gabe eta inorekin konparatzeko beharrik gabe".


"Euskal Antzerkiaren Lekua"\nKaixo! > Euskadi > Agenda > Cursos > Ocio\nEuskarazko antzerkigintzaren topalekua, arnasgunea, babestokia, itsasargia izan nahi duen hitzordua proposatu nahi dugu, Euskal Antzerkiaren Lekua. Izan ere, euskarazko antzerkiak behar du bere leku berri bat gure lurralde zahar honetan, merezi du leku duinago bat gure kultur paisaian, eman behar zaio leku bereziago bat gure agendan, erabakietan, sormenean, hezkuntzan, maitasunean eta politikan...gure bizitzan. Eta zein hoberik gure herria baino guzti horri tokia emateko, Azpeitia da euskal antzerkiaren lekua.\nLehen hitzordu honetan, euskarazko antzerkigintzan diharduten hainbat aritu eta aditu bilduko garaegun osoko jarduna partekatzeko. Elkarrekin ditugun erronketaz solastu, gabezietaz hausnartu, lorpenak partekatu, ezagutzak batu eta lankidetza sareak osatu nahi ditugu guztiok batera bide berri bat marrazten hasteko. Ezagutzeko, gozatzeko, pentsatzeko eta batik bat eraikitzeko koordenadak adostera goaz.\nOrdea, afera honetan ez gaude bakarrik, hainbat bidelagunekin indarrak batuz eskutik helduta goaz. Eusko Jaurlaritza, Euskal Herriko Antzerkizale Elkartea, Euskal Kultur Erakundea, Euskadiko Antzoki Sarea, Nafarroako Antzoki Sarea, Azpeitiko Udala eta Kulturaz Azpeitiko Kultur Mahaiaren kooperatiba elkartu gara indar metaketa berri honetan. Ez gara gutxi eta gehiago izan nahi dugu, euskarazko antzerkigintzari bere lekua emateko.\nDirección: Dinamoa Sormen Gunea, Azpeitia\nvisualizado 15 veces\n06 de noviembre de 2019 a las 06:21\nEntrada de Ocio en el agenda de Euskadi


Aurkezpena – Begiraleak\nBegiraleak elkartea Iparraldeko talde kulturaletatik zaharrenetarikoa da. Elkartea 1935an jaio zen Begiraleak izenpean, onartuz betirako euskara eta euskal kultura mantendu, garatu eta sustatzea izango duela helburu. Bere jarduera 1935eko Martxoak 3 batez hasten da, “Supazter xokoan” begiraleek eszenaratutako lehen antzezlanarekin. Antzerki-jarduera horrek hogeita hamar bat urte iraungo du Euskal Herriko egile ospetsuen lanekin hala nola : Monzón, Lafitte, Iratzeder, Larzabal…\nDantza fite agertzen da elkartean. Taldea Euskal Herrian zehar ibiliko da Euskal dantzak ikasiz orduan helburutzat hartuko du dantzen eta ahantzitako ekitaldien berpiztea, Lapurdiko Inauteriak bezala. Betti Bettelu, Begiraleak taldeko dantza maisua, Lapurdiko, gure probintziaren, erreberritze folklorikoaren bultzatzailea izan zen. Dantza taldeak “BEGI”ren bizi osoan zehar garrantzitsua izan zen. Ez dago folklorerik nortasunik gabe ezta ere nortasunik hizkuntza eta kulturarik gabe. Hau da, 83 urtez Begiraleak taldea mantentzen saiatu dena.\n1960ko hamarkadan, Begiraleak abesbatza jaio zen. Grabazio ugari egin zituen eta Ipar Euskal Herriko lehen abesbatza mistoa izan zen. 1975an desagertuko da.\n1980an dantza kurtsoak ematen hasten dira plazetan dantzatu nahi dute pertsonei. 30 irakaskuntza eta praktika urtek, ziurtatu dute gaur egun “Mutxikoak” dantzatzen direla Euskal Herri osoan zehar eta ez dago Ipar Euskal Herrian festarik dantza horiek gabe. Irakaskuntza metodo honen pean, 90. hamarkadan kantu herrikoien irakaskuntza antolatzen da eta bere arrakasta ere dantzan bezain garrantzitsua da. Urtetan Begiraleak elkartea bi arlo horietan erreferentzia izan da eta bere sortzeko arrazoia, oraindik bizi dela esan dezakegu.\nAzken urteotan, Begiraleak-ek hazkunde haundia ezagutu du, gaur egun 300 bazkide baino gehiago ditu. Gizarteak gure identitate sozio-kulturalaren bila dagoela ikusirik, “Begi” egokitu da. Horretarako, aktibitate berriak sortu dira: euskal sukaldaritza ikastaroak eskeintzen dira, Euskal Txokoan nahi duten pertsonak beren euskara hobetzen eta praktikatzeko parada dute, musika ere jotzen da hainbat euskal musika tresnekin (Txalaparta, gaita, txistu, atabal) eta Ethno-folklore atal bat sortu da, folklorea, ikerketa, sorkuntza eta euskal literatura editatzeko gisa.\nGure elkarteak, oso berezia duen historian zehar, beti ezin hobeto segitu du bere izenak laburbiltzen duen helburua: Euskara eta euskal kultura bizirik mantentzea, garatzea eta sustatzea. Folklore hitza erabiltzen da hemen, bere zentzurik etimologikoan, “folk” – “lore” (WS Thoms, 1846): Jendearen jakintza, tradizioen zientria, herrialde baten ohiturak eta artea (Le Robert).\nGora Begiraleak! Begiraleak gora!\n© 2020 Begiraleak


Bilbo Hiria Irratia 2014-03-20 17:19 None Lehen orduan, Pedro Elias Igartuak, besteak beste, Elvis Presley, Brian Wilson, Lavern Baker, Aaron Neville edo John Hitchen kantak jarri dizkigu. Bigarrenean, aldiz, Lowell Georgeren, ...\nIBAIZABAL: Aberatsenen eta pobreenen arteko desberdintasuna…\nBilbo Hiria Irratia 2014-03-20 12:38 None … gero eta handiagoa da espainiar estatuan 2007-2010 urteetan, OCDEk egindako txostenaren arabera. Luis Guridik kontatu digunez, krisialdian gutxi batzuek oso gutxi galdu dute; pobreenek, ...\nIBAIZABAL: Newroz eguna Kurdistanen\nBilbo Hiria Irratia 2014-03-20 10:28 None Bilbon ere ospatuko dute, baina atentzioa Kurdistanen dago jarrita . Gaur, Arslan Ackanek egun hori eta egoera Turkiaren menpeko Kurdistanen azaldu digu, gazteleraz kasu honetan. ...\nIBAIZABAL: Latinoamerikako berriak\nBilbo Hiria Irratia 2014-03-20 09:46 None Fakun Aznarezek hiru gai jorratu ditu gaurkoan: Venezuelako egoera nahasia, Bogotako alkate kargugabetua, eta Paraguayn datorren astean greba orokorra deituta dagoela. DESKARGATU HEMEN\nIBAIZABAL: Iparlaten afera\nBilbo Hiria Irratia 2014-03-20 09:32 None Gai horrekin hasi da Aitziber Ibaibarriaga, Udalaren utzikeria salatuz. Gero, Atxuriko Kantxak, Mariaren Bihotza Plazaren gimnasioa, eta Auzo Bira Abusun komentatu ditu. DESKARGATU HEMEN\nPOTTO: Lezoko bertso-tramaren barnean\nBilbo Hiria irratia 2014-03-19 23:00 Hori da aste honetako emankizunaren ardatza. Amets, Maia, Alaia… txinatar, etxe- jabe etab bilakataturik ibili ziren; tartean maitasun kontuak eta urrezko altxorrak. Formato ezberdineko bertso ...\nBilbo Hiria Irratia 2014-03-19 23:00 None Hori izan da gaurko emankizunaren ardatza. Amets, Maia, Alaia… txinatar, etxe- jabe etab bilakataturik ibili ziren; tartean maitasun kontuak eta urrezko altxorrak. Formato ezberdineko bertso ...\nIBAIZABAL: Jelosiak aztergai\nBilbo Hiria Irratia 2014-03-19 12:44 Hasteko, Igor Erauzkin sexologoak jelosiak aztertu ditu bikote sisteman. Beldurra, deskonfidantza, jelosi imaginarioak.. eta gehiago azaldu du Igorrek. DESKARGATU HEMEN\nIBAIZABAL: infozuia jaio da\nBilbo Hiria Irratia 2014-03-19 11:53 None Zuia koadrilan (Murgia, Ametzaga, Sarria, Bitoriano..) hedabide berria dugu: zuia.info. Horrekin batera, Jon Sanchezek ” Euskaraz bizi” egunaren aurkezpena, Argantzunen hildako umea, eta Agenda jorratu ...\nIBAIZABAL: Sopelako Esaera Zaharren Txapelketa\nBilbo Hiria Irratia 2014-03-19 09:09 None Hilaren 29an egingo dute XXI. edizioa, “Egarri dagoenari, ur lohirik ez!” lelopean. Betiko moduan, goizean taldeak Sopelako tabernetan ibiliko dira, eta bazkaldu ondoren finala izango ...\n‹‹ Aurrekoak 1 2 3 4 ... 185 186 187 188 189 190 191 192 ... 195 196 197 198 Hurrengoak ››


Alderdi politikoak, demokraziaren beharrezko zutabe. ALDERDIEN GARRANTZIA ETA TENTAZIO BUROKRATIKOA\nAlderdi politikoak, demokraziaren beharrezko zutabe.\nALDERDIEN GARRANTZIA ETA TENTAZIO BUROKRATIKOA\nAlderdi politikoak funtsezko zutabe dira gizarte demokratikoaren artikulazio instituzionalean. Nahiz eta alderdien sistemak arazo nabariak izan, egitura demokratikoak haiek gabe eraikitzeko aukerak argitu eta egiaztatzen diren arte, alderdi politikoak elikatzen eta sendotzen jarraitu behar dugu, gizarte biziak, demokratikoak eta osasuntsuak garatu behar baditugu.\nHortik ondorioztatzen da, halaber, alderdien eraketak eta bilakaerak garrantzi handia dutela garapen sozial eta ekonomikoan. Azken finean, gizartean argi eta sakon sustraituta dauden alderdi politikorik gabe, pixkanaka diluitzeko joera du egitura demokratikoak.\nHala ere, behin baino gehiagotan, alderdi politikoek deserrotzeko eta burokratizatzeko joera kezkagarria izan ohi dutela erakusten digu Europako esperientzia historikoak eta, bereziki, azken hamarkadetakoak.\nHainbat faktorek bat egiten dute burokratizazio-prozesu horien alde. Batzuk barrukoak eta beste batzuk alderdi politikoetatik kanpokoak.\nErakunde konplexu mota guztietan oinarriaren eta zuzendaritzaren ikuspegiak bereizteko joera sortzen da. Alderdiaren erronkak eta arazoak aztertzen eta kudeatzen gehiago aritzen denez, oinarriko afiliatuek baino informazio hobea eta irizpide landuagoak ditu zuzendaritzak. Horregatik, eta antolaketa-nukleo guztien hedapen-logikagatik, boterea metatzeko eta baseak gainbegiratzeko eta kontrolatzeko duen gaitasuna mugatzeko ohiko joera ulergarria du zuzendaritzak.\nJakina, boterearen nolabaiteko kontzentrazioa beharrezkoa eta komenigarria da alderdien funtzionamendu eraginkorrerako. Hala ere, benetako boterea, azken batean, afiliatuen edo militanteen oinarrian dagoela onartzean ala ez onartzean datza kontzentrazio horren muga. Hori ez dute beti zuzendaritzek onartzen; izan ere –gizarte egitura guztiek bezala- hedapen-joera naturala dutenez, gainbegiratze- eta zaintza-mekanismoen garrantzia edo beharra gutxiestera jo dezakete.\nZuzendaritzaren eta oinarrien arteko dialektika hori naturala da, erakunde mota guztietan gertatzen da, eta bere kabuz konpontzeko joera du, gehiegizko "asanblearismoak" eraginkortasunik eza eragiten duelako eta gehiegizko burokratizazioak afiliatu gutxiago eta alderdiaren egitura finantzatzeko zailtasunak areagotzen dituelako. Afiliatuen oinarria bizirik mantentzea, beraz, helburu saihestezina da zuzendaritzarentzat berarentzat, barne logikaren arabera.\nTentazio burokratikoaren egiturazko arazo garrantzitsuenak kanpokoak dira. Alderdiek finantzaketa-iturri garrantzitsuak izan ditzakete enpresetatik edo erakunde publikoetatik, hauteskunde-arauetan oinarrituta. Afiliatuak ez diren iturrietatik datozen baliabideak esanguratsuak bihurtzen diren heinean, aldatu egin ohi da alderdiaren zuzendaritzaren ikuspegia. Eta afiliatuen oinarriaren pisu estrategikoak behera egiteko joera du, kanpoko baliabideen hazkundearekiko alderantzizko proportzioan. Burokratizazio prozesua estrukturala eta itzulgaitza bihur daiteke.\nEnpresa-ekarpenak funtsezkoak izan dira beti koadro-alderdietan, jada jatorrian interes korporatiboei lotuta gehienetan. Baina, historikoki, faxistak bezalako masa-alderdietan ere izan dira, baita, maiz, izaera erlijioso edo nazionalista izan duten alderdi "interklasistetan" ere.\nAzken hamarkadetan, enpresa-ekarpenak, batez ere banku-ekarpenak, ezkerreko, eskuineko edo zentroko ideologia guztietako alderdietara bideratu dira. Eta, bestaldetik, finantzaketa publikoak alderdi guztiei eragiten die gurea bezalako herrialdeetan.\nBistan denez, enpresa- edo banku-ekarpenen kontura edo aurrekontu publikoen konturako alderdien finantzaketaren ondorio politiko eta ideologikoak ez dira berdinak. Baina bai, neurri handi batean, alderdi politikoen burokratizazioan izan ahal duten eraginaren ikuspegitik. Horien guztien eragin zuzenak izan ohi dira alderdiaren oinarrien benetako boterea murriztea eta zuzendaritzek burokratizaziorako zenbaitetan duten joera.\nBASQUE EUSKARRI INTELIGENCIA POLITICA Y ESTRATEGICA


Irekia Eusko Jaurlaritza - Gobierno Vasco :: Euskadi Lagunkoiaren Ondarea programa, Geriatriako eta Gerontologiako Espainiako Sozietateak ematen duen 'Zahartzearen Irudia - SEGG 2017' Sariaren finalista\nEuskadi Lagunkoiaren Ondarea programa,…\n<img src="https://www.irekia.euskadi.eus/uploads/cover_photos/39091/original/euskadilagunkoia_diseno_01-1600x711.jpg" style="max-width:100%" alt="" />\n2016an, OMEk ekimena “edadismoa”ren aurkako nazioarteko jardunbide egoki onenetakotzat hautatu zuen\nOndarea programa, Eusko Jaurlaritzako Enplegu eta Gizarte Politiketako Sailak sustatzen duena eta hainbat adinekoren lana eta bizitza-esperientzia jasotzen duena, Geriatriako eta Gerontologiako Espainiako Sozietateak ematen duen “Zahartzearen Irudia - SEGG 2017” Sariaren finalista gisa hautatu dute. Ekimen honen helburua proiektu dokumentala da; bertan, bideo-formatuan jasotzen dira adinekoen esperientziak, Euskadiko ondare immateriala eta kulturala transmititzeko. 2016aren amaieran, Osasunaren Mundu Erakundeak ekimen hau edadismoaren edo adinagatiko bereizkeriaren –ingelesezko ageism terminoaz ere ezagutzen da– aurkako nazioarteko bederatzi jardunbide egoki onenetakotzat jo zuen.\nGaur egun, Sarea –Eusko Jaurlaritzaren Enplegu eta Gizarte Politiketako Sailak sustatzen du– hiru lurraldeetako 45 udalerrik osatzen dute. Hainbat tamainatako herri eta hiriek. Herri eta hiri horiek errealitate desberdinak dituzte, eta parte-hartze komunitarioko prozesuak sortzearen aldeko apustuak egiten dituzte; udalerriaren eskumen-arloetan aldaketak sartzearen aldeko apustuak, herritarren bizi-kalitatea hobetzeko; adinekoek herriko bizitzan ongizatearen sortzaile gisa irudikatzen duten ahalmenaren aldeko apustuak; eta Euskadin laguntasun-ekimenen sarea sortzearen aldeko apustuak.\neuskadilagunkoia_diseno_01-... 200 KB (jpg)\nIRAGARKIA, zeinaren bidez publikotasuna ematen baitzaio Euskotreneko barneko edo kanpoko langileak hautatzeko kudeaketa-zerbitzua kontratatzeko lizitazio publikoaren esleipenari.


SAHARATIK S.O.S. — Eibar.ORG | Eibarko peoria\nHemen zaude: Hasiera / Blogak / Irigoien / SAHARATIK S.O.S.\nirigoien 2010/11/16 11:58\nFormulario hau betez gero Europar Parlamentuko zure herriko ordezkariei posta mezu bat bidaliko diezu zeure hizkuntzan. Mesedez, saia zaitez argitasunez eta adeitasunez egiten . Tresna honen helburua Parlamentarioak mezu aberatsa, zeure hitzez egindakoa, jasotzea da. Ez erabili ?kopia eta itsatsi? metodoa.\nUrriaren 10ean, 20.000 sahararrek lana izateko, diskriminaziorik ez izateko eta bere herriko baliabide naturalen gozamena izateko eskubideak errebindikatzeko protesta baketsu handia hasi zuten, Aaiundik 15 km.etara 7000 haimek osatzen zuten kanpalekua eraikiz. Hogeita hamar egun beranduago, Marokoko Gobernuak Agdeim Izik izeneko kanpaleku hura eraso eta suntsitzeko agindu zion armadari. Egundaino 28 hildako, 723 zauritu eta 159 desagertu konta daitezke, kuarteletan edo kartzelan preso eta ospitaleetan daudenak zenbatu gabe.\nGainera, okupazio indarrek marokoar kolonoak armatu dituzte eta, kalerako jantzitako polizien laguntzaz, sahararren etxeak edo dendak erasotzeko edo eta ibilgailuak erretzeko bultzatu dituzte. Mendebaldeko Saharako lurralde okupatuetan Marokoar Armadak berak Setio egoera aldarrikatu du.\nEgoera honen aurrean ez dago isilpenerako aukerarik, Sahararren eskaera justuak geldiarazteko aukerarik ez dagoen legez. Baina bada errepresioa jasaten duteneei babesa eta elkartasuna emateko aukera. Horrexegatik sortu dugu tresna hau, gaur egun Aaiungo kaleetan militar profesionalek eta paramilitarren taldeek oldartuak diren pertsonen duintasuna, justizia eta errespetuarekiko eskaera unibertsala ahalik eta kanale gehienen bitartez aldarrikatzeko. Tresna hau erabiliko dugun guztion artean Europarlamentuak hitza har dezala exijitu dezakegu.\nMezua idazterakoan zenbait iradokizun:\nAdierazi laburki, zeure hitzez zer gertatzen ari den, nola sentitzen zaren eta zer egin dezaketen zure izenean.\nEskatu Marokoko Gobernuari exiji diezaiotela Mendebaldeko Saharako Lurralde Okupatuetan erabiltzen duen bortizkeria bertan behera utz dezala.\nAdierazi zure hitzez NBEk, Giza Eskubideen Aldarrikapen Unibertsaleko 2. atala eta Lurralde Ez-Autonomoen inguruko legeria aplikatuz, esku hartu behar duela egoera honetan.\nAdierazi, zure ustez, NBEko Segurtasun Kontseiluak lehen bait lehen MINURSIOri esku eman behar diola giza eskubideak zaintzeko, gertatzen denaz zuzen Segurtasun Kontseiluari informatuz.\nGogorarazi NBEk, Asanblada Orokorraren, Segurtasun Kontseiluaren eta Afrikako Batasunaren ebazpen ugariren arabera, Lurralde Ez-Autonomoetako populazioa babesteko beharra duela autodeteminaziorako erreferenduma egin bitartean.\nGaldegin Zapateroren gobernuari Marokoko gobernuak Saharar Herria erreprimitzeko, hiltzeko eta torturatzeko erabiltzen dituen armen salmenta bertan behera uzteko.\nEskatu argi eta ozen galdegin diezaiotela Marokoko gobernuari komunikabide independente eta kanpoko zibilak libreki sartu eta ibiltzeko eskubidea berma dezala, behar den behatze lana egin ahal izateko.\nExijitu bai Europar Parlamentuaren eta bai beste Nazioartekok Erakundeen adierazpenak eska ditzatela.\nEskatu ilegali atxilotutako sahararren berehalako askapena exiji dezatela. Gogoratu ehunka pertsona daudela atxilotu-desagertuak.